**Д О К Л А Д**

**за**

**прилагането на закона и за дейността**

**на Окръжен съд – Кърджали и на районните съдилища от съдебния район**

**през 2020 година**



|  |  |
| --- | --- |
| **СЪДЪРЖАНИЕ:** | |
| УВОД | Стр. 1 |
| І. КАДРОВА ОБЕЗПЕЧЕНОСТ | Стр. 2 |
| 1. Съдии | Стр. 2 |
| 2. Съдебна администрация | Стр. 5 |
| 3. Предложения за промени в щата | Стр. 7 |
| ІІ. ДВИЖЕНИЕ НА ДЕЛАТА В ОКРЪЖЕН СЪД – КЪРДЖАЛИ | Стр. 8 |
| 1. Организация на правораздавателната дейност | Стр. 8 |
| 2. Проверки от Инспекторат към ВСС и от Апелативен съд – Пловдив | Стр. 12 |
| 3. Проверки от Окръжен съд – Кърджали на дейността на районните съдилища | Стр. 12 |
| 4. Организационни мерки на Окръжен съд – Кърджали при работа в условията на пандемията COVID-19 и на извънредно епидемично положение | Стр. 12 |
| 5. Постъпили, разгледани и решени делав Окръжен съд – Кърджали през 2020 г. | Стр. 15 |
| 6. Първоинстанционни производства | Стр. 15 |
| 6.1. Постъпили дела | Стр. 15 |
| 6.2. Подлежащи на разглеждане дела | Стр. 16 |
| 6.3. Свършени (решени) първоинстанционни дела | Стр. 17 |
| 6.4. Несвършени дела със срок на разглеждане от 1 до 3 години | Стр. 18 |
| 6.5. Свършени по същество и прекратени първоинстанционни дела. Причини за прекратяване на производствата | Стр. 19 |
| 6.6. Обжалвани първоинстанционни съдебни актове | Стр. 20 |
| 6.7. Структура на наказаната престъпност | Стр. 21 |
| 6.8. Наказана престъпност с влезли в сила присъди, в. т.ч. споразумения и брой осъдени лица | Стр. 22 |
| 6.9. Видове и брой по текстове от НК за делата със значим обществен интерес в Окръжен съд – Кърджали и в районните съдилища от Кърджалийския съдебен район | Стр. 22 |
| 7. Въззивни производства | Стр. 23 |
| 7.1. Постъпили въззивни дела | Стр. 23 |
| 7.2. Брой въззивни дела за разглеждане | Стр. 23 |
| 7.3. Брой свършени (решени) дела | Стр. 24 |
| 7.4. Брой решени по същество, анализ по видове и структура | Стр. 24 |
| 7.5. Брой на върнатите дела на районните съдилища. Причини | Стр. 25 |
| 7.6. Брой потвърдителни, изменителни, отменителни въззивни решения | Стр. 26 |
| 7.7. Брой обжалвани и протестирани въззивни производства, резултати от касационна проверка. Изводи | Стр. 27 |
| 7.8. Брой, конкретизация и причини за оправдателни присъди, постановени по въззивни дела | Стр. 27 |
| ІІІ. АНАЛИЗ И ОЦЕНКА НА ПРАВОРАЗДАВАТЕЛНАТА ДЕЙНОСТ | Стр. 27 |
| ІV. НАТОВАРЕНОСТ | Стр. 31 |
| V. СГРАДЕН ФОНД, ТЕХНИЧЕСКО ОСИГУРЯВАНЕ. ПРОБЛЕМИ | Стр. 32 |
| 1. Сграден фонд | Стр. 32 |
| 2. Техническо осигуряване | Стр. 35 |
| VІ. БРОЙ ИЗДАДЕНИ РАЗРЕШЕНИЯ ЗА СРС | Стр. 36 |
| VІІ. БЮДЖЕТ НА ОКРЪЖЕН СЪД – КЪРДЖАЛИ ЗА 2020 Г. | Стр. 37 |
| 1. Разходи | Стр. 37 |
| 2. Приходи | Стр. 38 |
| VІІІ. ДОСТЪП ДО ОБЩЕСТВЕНА ИНФОРМАЦИЯ | Стр. 39 |
| ІХ. КОМУНИКАЦИОННА СТРАТЕГИЯ | Стр. 39 |
| ОБОБЩЕН АНАЛИЗ НА РАБОТАТА НА АЙОННИТЕ СЪДИЛИЩА ОТ СЪДЕБНИЯ РАЙОН НА ОКРЪЖЕН СЪД – КЪРДЖАЛИ | Стр. 40 |
| І. КАДРОВА ОБЕЗПЕЧЕНОСТ | Стр. 40 |
| ІІ. ДВИЖЕНИЕ НА ДЕЛАТА ПРЕЗ 2020 Г. | Стр. 45 |
| 1. Брой дела за разглеждане в районните съдилища | Стр. 45 |
| 2. Свършени дела | Стр. 49 |
| 2.1. Свършени по същество дела. Брой прекратени дела | Стр. 51 |
| 2.2. Обжалвани дела | Стр. 52 |
| 2.3. Структура на наказаната престъпност | Стр. 53 |
| 2.4. Брой, конкретизация и причини за оправдателни присъди | Стр. 54 |
| ІІІ. АНАЛИЗ И ОЦЕНКА НА ПРАВОРАЗДАВАТЕЛНАТА ДЕЙНОСТ НА РАЙОННИТЕ СЪДИЛИЩА ОТ СЪДЕБНИЯ РАЙОН НА ОКРЪЖЕН СЪД – КЪРДЖАЛИ | Стр. 54 |
| ІV. ВРЪЩАНЕ НА ДЕЛАТА ЗА АДМИНИСТРИРАНЕ НА РАЙОННИТЕ СЪДИЛИЩА | Стр. 56 |
| V. НАТОВАРЕНОСТ | Стр. 56 |
| VІ. ДЪРЖАВНО СЪДЕБНО ИЗЪПЛНЕНИЕ | Стр. 57 |
| VІІ. ДЕЙНОСТ НА СЪДИИТЕ ПО ВПИСВАНИЯТА | Стр. 58 |
| VІІІ. СГРАДЕН ФОНД | Стр. 59 |
| ІХ. ИНФОРМАЦИОННО ОСИГУРЯВАНЕ | Стр. 63 |
| Х. КОМУНИКАЦИОННА СТРАТЕГИЯ 2014 Г. – 2020 Г. НА СЪДЕБНАТА ВЛАСТ. ОТЧЕТ. ПЛАН ЗА ДЕЙСТВИЕ. | Стр. 65 |
| ОБЩИ ИЗВОДИ | Стр. 65 |
| ПРИЛОЖЕНИЕ | Стр. 66 |

Годишният доклад за 2020 година отчита работата на Окръжен съд – Кърджали и на районните съдилища в Кърджали, Момчилград, Крумовград и Ардино, в изпълнение на задълженията им по чл. 117 от Конституцията на Република България – защита на правата и законните интереси на гражданите, юридическите лица и държавата, както и по чл. 7 и чл. 8 от Закона за съдебната власт – справедливо и безпристрастно правосъдие, при точно и еднакво прилагане на законите спрямо всички.

Дейността на Окръжен съд – Кърджали и районните съдилища от Кърджалийския съдебен район през отчетната 2020 г. е осъществявана съгласно изискванията на Закона за съдебната власт, разпоредбите на Правилника за администрацията в съдилищата, както и в съответствие с цялостната конституционна, законова и подзаконова нормативна уредба.

Правораздавателната дейност на съда през отчетната година е обусловена от географските, демографските и икономическите характеристики на съдебния район.

Област Кърджали заема 3 216 кв.км. площ в югоизточната част на Република България, което представлява 2,9 % от територията й. Намира се в южен централен район за планиране (NUTS BG 22). Тя граничи на запад със Смолянска област, на север с Хасковска и Пловдивска области, на юг и югоизток с държавната граница на страната с Република Гърция.

Населението на Област Кърджали към 31.12.2019 г. е 158 204 души, от които 78 102 са мъже и 80 102 жени, с разнороден етнически състав, включващ българи, турци, роми, арменци. Живеещите в градовете на областта са 63 856 души, а в селата живеят 94 348 души.

Центърът на административната област е град Кърджали. Населението му към 31.12.2019 г. наброява 43 600 души. Обособил се е в естествен административен, търговски, културен и промишлен център не само на Общината и Областта, но и на Източните Родопи.

В административно-териториалните граници на областта са включени седем общини – Ардино, Джебел, Кирково, Крумовград, Кърджали, Момчилград и Черноочене, обхваната от дейността на четири районни съдилища.

Правораздавателната дейност на най-големия районен съд в съдебния район: Районен съд – Кърджали в областния град обхваща Община Кърджали с население към 31.12.2019 г. от 70 097 души, съставена от 117 населени места, обхванати в 47 кметства и Община Чернооне, с населението към 31.12.2019 г. от 8 772 души, съставена от 51 села.

Районен съд – Момчилград обхваща три общини: Община Момчилград, с население към 31.12.2019 г. от 16 314 души, съставена от 47 селища; Община Джебел с население към 31.12.2019 г. от 9 386 души и от 48 населени места. Южната граница на Община Кирково съвпада с държавната граница с Република Гърция, на която е разположено ГКПП Маказа. Населението на общината към 31.12.2019 г. наброява 22 375 души. Общината е съставена от 73 населени места, всички от които са села и махали.

Районен съд – Крумовград обхваща Община Крумовград, която е гранична с Република Гърция. Населението на Община Крумовград към 31.12.2019 г. е 17 775 души. Центърът на общината е град Крумовград. Общината е съставена от 78 населени места.

Районен съд – Ардино обхваща Община Ардино, разположена на границата на Западните и Източните Родопи върху площ от 339 кв. км, с население 13 485 души и съставена от 52 населени места.

Окръжен съд – Кърджали правораздава в съдебния район на Апелативен съд – Пловдив.

**І. КАДРОВА ОБЕЗПЕЧЕНОСТ**

**1. Съдии**

Съгласно действащото през 2020 г. разписание на длъжностите в Окръжен съд – Кърджали, магистратските длъжности са 10, разпределени както следва: председател, заместник-председатели – 2, съдии – 6 и младши съдия – 1 длъжност.

Поради изтичане на втори мандат на административния ръководител – председател на Окръжен съд – Кърджали Георги Милушев, с решение по протокол №21 от заседание на Съдийската колегия на ВСС, проведено на 02.07.2019 г., е определен на основание чл. 175, ал. 4, изр. 2 ЗСВ за изпълняващ функциите „административен ръководител – председател” на Окръжен съд – Кърджали, считано от 05.07.2019 г. до встъпване в длъжност на нов административен ръководител. С решение по протокол №23 от дистанционното заседание чрез видеоконферентна връзка на Съдийската колегия на Висшия съдебен съвет, проведено на 03.07.2020 г., на основание чл. 169, ал. 5 ЗСВ, във връзка с §205, ал. 1 ПЗР ЗСВ, Георги Милушев и.ф. административен ръководител – председател на Окръжен съд - Кърджали е преназначен на длъжността „съдия” в Окръжен съд – Кърджали, считано от датата на встъпване в длъжност на новоизбрания административен ръководител – председател на Окръжен съд – Кърджали.

След проведена процедура за избор на административен ръководител –председател на Окръжен съд – Кърджали, с решение по протокол №20 на Съдийската колегия на Висшия съдебен съвет от дистанционно заседание чрез видеоконферентна връзка, проведено на 19.06.2020 г., на основание чл. 194б, ал. 4 ЗСВ е назначена Веселина Кашикова – заместник на административния ръководител – заместник-председател на Окръжен съд – Кърджали, на длъжността „административен ръководител – председател” на Окръжен съд – Кърджали, считано от встъпването в длъжност (08.07.2020 г.).

С решение по протокол №21 от заседание на Съдийската колегия на Висшия съдебен съвет, проведено на 23.06.2020 г., след спечелен конкурс и успешно завършено обучение в Националния институт на правосъдието, на основание чл. 258а, ал. 3 ЗСВ, на длъжността „младши съдия” в Окръжен съд – Кърджали е назначен Габриел Русев, считано от 01.07.2020 г. и встъпил в длъжността на тази дата.

По предложение на административния ръководител, с решение по протокол №31 от дистанционното заседание чрез видеоконферентна връзка на Съдийската колегия на Висшия съдебен съвет, проведено на 17.09.2020 г., на основание чл. 160, във вр. с чл. 168, ал. 2 ЗСВ, Пламен Александров – съдия в Окръжен съд – Кърджали е назначен на длъжността „заместник на административния ръководител – заместник-председател” на Окръжен съд – Кърджали, считано от датата на встъпване в длъжност. Същият е встъпил на 01.10.2020 г.

И към края на 2020 г. е останала незаета освободената на 29.07.2019 г. една съдийска длъжност от съдия Тонка Балтова, на основание чл. 165, ал. 1, т. 1 ЗСВ. С решение на Съдийската колегия на ВСС по протокол №18/11.06.2019 г. е обявен конкурс, на основание чл. 189, ал. 1 и ал. 2 ЗСВ за повишаване и заемане на 20 длъжности „съдия” в окръжните съдилища, в т.ч. една длъжност в Окръжен съд – Кърджали, който конкурс не е приключил.

Така, за времето от 29.07.2019 г. и понастоящем, една съдийска длъжност е незаета; а за времето от 07.07.2017 г. (датата на която последно работилият младши съдия в Окръжен съд – Кърджали е напуснал длъжността, поради командироването му в Районен съд – Пловдив да изпълнява длъжността „съдия”) до 01.07.2020 г., т.е. 3 години, е била незаета и длъжността „младши съдия” в Окръжен съд – Кърджали. Или, през първото полугодие на 2020 г. са били заети 8 съдийски длъжности, като на 01.07.2020 г. с встъпването на младши съдията в длъжност, заетите съдийски длъжности в края на годината са 9.

В Окръжен съд – Кърджали през отчетния период не е имало командировани съдии.

С решение на Съдийската колегия на ВСС по протокол №5 от заседание, проведено на 11.02.2020 г., на основание чл. 196, т. 4 връзка с чл. 197, ал. 5, т. 2 ЗСВ и §72, ал. 2 от ПЗР ЗСВ, е проведено извънредно атестиране на Веселина Кашикова – заместник на административния ръководител – заместник-председател на Окръжен съд – Кърджали, като на основание чл. 206 ЗСВ е приета комплексна оценка от атестирането „много добра”. През отчетния период не е провеждано периодично или извънредно атестиране на други съдии от Окръжен съд – Кърджали.

Всички съдии в Окръжен съд – Кърджали са с ранг „съдия във ВКС и ВАС” и са със съдийски стаж към 31.12.2020 г., както следва: Веселина Кашикова – 27г.09м.; Деян Събев – 30г.10м.; Пламен Александров – 27г.10м.; Мария Дановска – 21г.07м.; Васка Халачева – 25г.03м.; Кирил Димов – 25г.06м.; Георги Милушев – 26г.03м. и Габриел Русев – 1г.03м.

През 2020 г. не са били образувани дисциплинарни производства по отношение на съдии от Окръжен съд – Кърджали, няма наказани съдии по реда на ЗСВ, нито такива, спрямо които е приложен чл. 327 ЗСВ.

Със заповед №165/01.07.2020 г. на Георги Милушев – и.ф. председател на Окръжен съд – Кърджали, за съдия-наставник на младши съдията Габриел Русев е определен Кирил Димов – съдия в Окръжен съд – Кърджали, с мандат от две години, считано от датата на встъпване в длъжност на младши съдията.

През 2020 г. младши съдията Габриел Русев спечели конкурс за докторант по наказателен процес в катедра „Наказателноправни науки” в Юридически факултет на ПУ „Паисий Хилендарски” – гр. Пловдив.

На основание чл. 86, ал. 2 ЗСВ, във връзка с чл. 39а. (Нов - ДВ, бр. 1 от 2011 г., в сила от 4.01.2011 г., изм. и доп., бр. 32 от 2011 г., в сила от 19.04.2011 г., отм., бр. 28 от 2016 г., нов, бр. 11 от 2020 г. ) и в изпълнение на дадените от СК на ВСС указания с протоколи №14/15.06.2020 г., №16/19.05.2020 г., №17/02.06.2020 г., №18/09.06.2020 г., №21/23.06.2020 г. и №25/14.07.2020 г. относно избор на помощни атестационни комисии и до приемане на наредба по чл. 209б ЗСВ, със заповед на административния ръководител, са утвърдениСписък на съдиите при Окръжен съд – Кърджали, които могат да участват в помощните атестационни комисии за атестиране на съдия от Районен съд – Кърджали, Районен съд – Момчилград, Районен съд – Крумовград и Районен съд – Ардино, и Правила за избор и дейност на ПАК в Окръжен съд – Кърджали, ведно със следните приложения: Декларация по чл. 39а, ал. 4 ЗСВ; Присъствен списък на съдиите при избор на ПАК и Протокол за избор на Председател на ПАК. Изборът на членовете на ПАК се извършва със софтуерен продукт, предоставен от ВСС.

Във връзка с открита процедура за периодично атестиране на съдиите от Районен съд – Кърджали Мариана Колева Гунчева и Невена Калинова Калинова – Тодорова, са формирани помощни атестационни комисии от съдиите от Окръжен съд – Кърджали в състав, както следва: ПАК, включваща съдиите Пламен Александров, Мария Дановска и Йорданка Янкова – членове, Васка Халачева – резервен член за атестирането на съдия Гунчева; и ПАК, включваща съдиите Деян Събев, Мария Дановска, Васка Халачева – членове, Пламен Александров – резервен член, за атестирането на съдия Калинова.

През 2020 г. съдиите при Окръжен съд – Кърджали са повишавали квалификацията, участвайки в семинари и обучения, както следва:

|  |  |  |
| --- | --- | --- |
| **Вид обучение** | **Тема на обучението** | **Участници** |
| Регионално обучение | „Договори за строителство, учредяване право на строеж, предварителни договори- облигационноправни и вещноправни аспекти” | Габриел Русев |
| Публично обсъждане | „Разработване на модел за оптимизация на съдебната карта на българските съдилища и прокуратури” | Веселина Кашикова  Георги Милушев |
| Семинар | „Практически въпроси, свързани с уеднаквяване на практиката при търговската регистрация” | Васка Халачева  Мария Дановска |
| Семинар | „Практически въпроси по приложението на НК и НПК” | Йорданка Янкова  Габриел Русев |

През 2020 г. са провеждани общи събрания на съдиите за обсъждане и изготвяне на становища по образувани тълкувателни дела на ВКС; за изготвяне на вътрешни правила за организация работата на стажант-юристите; за изготвяне на правила за избор и дейност на ПАК в Окръжен съд – Кърджали, за уеднаквяване на съдебна практика и др.

**2. Съдебна администрация**

По отношение на служителите в съдебната администрация при Окръжен съд – Кърджали, отчетният период се характеризира с неголяма динамика.

С решение по протокол №40 от заседание на Съдийската колегия на Висшия съдебен съвет, проведено на 11.12.2018 г.,е разкрита 1щатна бройка за длъжността „връзки с обществеността“. След проведена конкурсна процедура, трета по ред, считано от 26.11.2019 г. на длъжността е назначен служител. Трудовото правоотношение със същия е прекратено, считано от 01.01.2021 г. по взаимно съгласие, на основание чл. 325, ал. 1, т. 1 КТ.

През 2020 г. щатните длъжности за съдебни служители в Окръжен съд – Кърджали са 19, всичките от които са били заети и разпределени, както следва:

* Ръководни длъжности – 2: съдебен администратор (той и служител по сигурността на информацията) и главен счетоводител;
* Обща администрация – 6: системен администратор, – 1; главен специалист – административна дейност, той и Завеждащ Регистратура за класифицирана информация – 1; връзки с обществеността – 1; технически длъжности – 3: работник поддръжка сгради, той и огняр – 1, чистач – 1, шофьор – 1;
* Специализирана администрация – 11: съдебни секретари – 4, съдебни деловодители – 4, архивар – 1, призовкари – 2.

Съдебните служители изпълняват множество допълнително възложени им функции, както следва: съдебният администратор (той и служител по сигурността на информацията) изпълнява функциите на управител сгради; дейности по трудова безопасност; по пожарна безопасност; подготвя процедурата и документацията за провеждане на конкурси за съдебни служители; за избор на съдебни заседатели; съставяне списъците на вещите лица. Главен специалист – административна дейност, той и Завеждащ Регистратура за класифицирана информация изпълнява функции „Човешки ресурси”; функции от „Финансова дейност и снабдяване”: извършва плащанията във връзка с разходите на съда и възнагражденията на съдиите, служителите и съдебните заседатели; функции от „Информационно обслужване, статистика и информационни технологии”: подпомага административния ръководител на съда и съдебния администратор в събирането и обобщаването на статистическа информация; контролира точното отразяване на статистическата информация в деловодните книги и регистри; изготвя статистическите форми в електронна форма, по образец и своевременно, изисквани от съдилищата, в сроковете по ЗСВ и ги изпраща на ВСС; изготвя и изпраща периодично (шестмесечно и годишно) на Висшия съдебен съвет и Инспектората към Висшия съдебен съвет всички статистически формуляри. Системният администратор изпълнява функции, свързани със статистика. Служителят на длъжността „шофьор” изпълнява функции по снабдяване – домакин.

Със заповед на административния ръководител са определени вида на звената в общата администрация при Окръжен съд – Кърджали, числеността им и длъжностите в тях, както следва:

1. Звено „Финансова дейност и снабдяване”, възложено на главния счетоводител;
2. Звено „Информационно обслужване и технологии”, възложено на системния администратор;

Дейността в Регистратурата за Класифицирана информация в Окръжен съд – Кърджали се изпълнява от: съдебен администратор – служител по сигурността на информацията; главен специалист административна дейност – завеждащ Регистратура за класифицирана информация; съдебен деловодител – заместник-завеждащ Регистратура за класифицирана информация; съдебни секретари – 2 бр.; съдебни деловодители – 2 бр. и системен администратор – 1 бр.

Със заповеди на административния ръководител, на съдебните служители се възлагат участия в комисии за извършване на годишни инвентаризации; материално-отчетническа дейност на съда и др. Служителите от специализираната съдебна администрация дават седмични дежурства по предварително утвърден месечен график във връзка с образуването и разглеждането на частни наказателни дела по искания за осъществяване на съдебен контрол в досъдебното производство.

Съдебните служители са с трудов стаж в съдебната система, вариращ от 02г.02м.14д. на съдебния деловодител Антония Стойчева с най-малък такъв до 31г.04м.17д. на Красимира Тодорова – главен специалист административна дейност, с най-дълъг трудов стаж в системата. Съдебните служители на ръководна длъжност, както и главният специалист административна дейност са с образователно-квалификационна степен „магистър”. Съдебният администратор е магистър по специалностите връзки с обществеността и журналистика, и магистър по право. Четирима служители от специализираната администрация са с образователно-квалификационна степен „бакалавър”, четирима са магистри, единият от които – призовкарят Владислав Боздански е студент ІІІ курс по специалността „право” в ЮФ на ПУ „Паисий Хилендарски”; и един служител е със средно образование. От служителите на техническа длъжност, един е със средно специално образование, един със средно образование и един на длъжността „чистач” е с основно образование. Десет от служителите са с първи ранг, двама – с втори ранг, двама – с трети ранг и двама – с четвърти ранг. Всички съдебни служители са запознати с длъжностните си характеристики и с разпоредбите на Правилника за администрацията в съдилищата. Специализираната съдебна администрация се запознава своевременно с измененията в процесуалните закони, пряко свързани с работата им по делата. Всички съдебни служители са силно мотивирани в работата си и изпълняват служебните си задължения много отговорно. През годината не е имало сигнали и оплаквания от граждани за прояви на бюрократизъм, некомпетентност или корупционни практики от съдебните служители при съда. При извършената през м. ноември 2020 г. атестация на съдебните служители, същите са получили оценки „отличен”, „много добър” и 1 бр. оценка 4 – „задоволителен” по смисъла на чл. 161 ПАС. Повишени в ранг на основание чл. 170, ал. 1 ПАС са 6 бр. съдебни служители.

През 2020 г. съдебни служители са участвали в обучения, организирани от НИП – присъствени и дистанционни, както следва:

|  |  |
| --- | --- |
| **ТЕМА НА ОБУЧЕНИЕТО** | **УЧАСТНИК В ОБУЧЕНИЕТО** |
| "Работа в служба "Архив" | Златина Милчева – съдебен архивар |
| Управление и развитие на екипи. Екипна   работа и ефективност | Деляна Иванова – гл. Счетоводител |
| "Основни положения при прилагането на Закона за мерките срещу изпирането на пари в дейността на администрацията от органите на съдебната власт" | Деляна Иванова – гл. Счетоводител |
| "Работа в служба "Архив" | Христина Русева – съдебен деловодител |
| "Работа по търговски и фирмени дела. Дела по търговска несъстоятелност" | Христина Русева – съдебен деловодител |
| "Стресоустойчивост и управление на времето" | Христина Русева – съдебен деловодител  Деляна Иванова – гл. счетоводител  Златина Милчева – съдебен архивар  Станислава Петкова – служител ВО |
| "Езиковата култура в административната дейност на съдебните служители" | Христина Русева – съдебен деловодител |
| "Мениджмънт предизвикателствата в съдебната власт" | Христина Русева – съдебен деловодител |

**3. Предложения за промени в щата**

При така утвърденото и действащо щатно разписание на длъжностите в Окръжен съд – Кърджали през 2020 г. – 10 съдии и 19 съдебни служители, съотношението между съдии и съдебни служители е 1/1,9.

Това съотношение между съдии и съдебни служители, като се вземе предвид обстоятелството, че в годините щатът на съдебната администрация, единствено е бил намаляван, е достигнало оптималния си минимум. С ограничения брой на служителите, организацията на работата им в условията на пандемията COVID-19, от една страна, за да се запази здравето им, от друга страна, за да не пострадат законните права и интереси на физическите и юридическите лица, беше истинско предизвикателство.

Независимо от горното, с наличния щат на съдебните служители, въведената взаимозаменяемост между тях и съвместяване на по няколко допълнително възложени им дейности, е постигната оптимална организация на работата, обхващаща целия обем на дейността на окръжния съд и много добри резултати, поради което тази щатната численост е необходимо условие за запазването им, при същевременна липса на основания за намаляване на длъжностите.

Окръжен съд – Кърджали е най-малкият окръжен съд в апелативния съдебен район и по брой на съдийските длъжности – 10, което не позволява създаването на отделения, като по отношение разглеждането на въззивните дела е налице възможност само за формирането на три въззивни състава, а длъжността „младши съдия” е предвидена със Закона за съдебната власт. С наличния брой съдийски длъжности е постигната оптималната организация на работата по първоинстанционните и въззивните дела, поради което липсват основания и предпоставки за намаляване и на съдийския щат.

Окръжен съд – Кърджали е единственият окръжен съд в Пловдивския апелативен съдебен район, в който няма щат за съдебен помощник. Разкриването на такъв щат ще има изцяло положителен ефект в работата на съдиите по делата – ще доведе до разтоварването им от чисто техническа дейност по движение на делата, ще даде възможност за съсредоточаването им единствено върху същинската правна работа, което като краен резултат ще се отрази благоприятно както върху бързината на правораздаването, така и върху качеството на постановяваните съдебни актове. Необходимостта от разкриването на такъв щат в съда се обуславя от: въведената условна специализация между съдиите по материя заради малката им щатна численост (10 бр. съдии), която налага разглеждане на дела от всички видове; нарастването на броя дела с фактическа и правна сложност, обусловена от предявяването на множество съединени искове и отклонения във връзка със страните по гражданските и търговските дела, продължавана престъпна дейност, квалифицирана такава, множество подсъдими по наказателните дела; необходимостта от познаване от страна на съдиите на многообразните и динамични законодателни изменения и на значителната по обем съдебна практика на ВКС; работа на съдиите при непълен съдийски щат/щатове в продължение на няколко години по причините, описани по-горе.

**II. ДВИЖЕНИЕ НА ДЕЛАТА В ОКРЪЖЕН СЪД – КЪРДЖАЛИ**

**1. Организация на правораздавателната дейност**

В Окръжен съд – Кърджали няма обособени отделения по смисъла на чл. 84, ал. 2 ЗСВ. Разпределението на образуваните дела по видове съгласно чл. 80 от Правилника за администрацията в съдилищата за разглеждането им от съдиите, еднолично и в състав, е определено със заповед на административния ръководител, както следва:

* първоинстанционните граждански дела и търговските дела, в т.ч. делата по несъстоятелност, се разглеждат от пет първоинстанционни състава, състоящи се от съдиите Веселина Кашикова, Пламен Александров, Мария Дановска, Васка Халачева и Кирил Димов;
* въззивните граждански дела се разглеждат от два състава: І-ви състав, състоящ се от съдиите Веселина Кашикова, Пламен Александров и Кирил Димов и ІІ-ри състав, състоящ се от съдиите Мария Дановска и Васка Халачева, и допълващ трети член на състава, определян на ротационен принцип със заповеди на и.ф. председател на Окръжен съд – Кърджали;
* първоинстанционните наказателни дела се разглеждат от три първоинстанционни състава, състоящ се от съдиите Георги Милушев, Деян Събев и Йорданка Янкова. Тримата съдии формират един въззивен наказателен състав за разглеждане на въззивните наказателни дела.

Заместникът на административния ръководител – зам. председател Деян Събев е осъществявал ръководство и контрол по организацията на работата по наказателните дела – първоинстанционни и въззивни, а зам.председателят Веселина Кашикова – по първоинстанционните и въззивни граждански дела, по търговските дела, както и на фирменото отделение при съда.

За времето от 29.07.2019 г. до встъпването на младши съдията Габриел Русев на 01.07.2020 г., участието на съдиите като допълващ член на ІІ-ри въззивен граждански състав, при насрочване и разглеждане на въззивни граждански дела в открито и/или закрито съдебно заседание, се е определяло с изрична заповед на и.ф. председател на Окръжен съд – Кърджали. Със заповед на и.ф. председател на Окръжен съд – Кърджали е определено участието на младши съдията Габриел Русев като постоянен член на втори въззивен граждански състав, при 100% натовареност; участието му във въззивни състави като допълващ член в различни хипотези; в разпределението на образуваните въззивни наказателни дела след постъпването им за ново разглеждане по жалба и/или протест, по които първоинстанционният съдебен акт е отменен от въззивния наказателен състав и делото е върнато за ново разглеждане; както и в съдебен състав по първоинстанционни наказателни дела от общ характер, разглеждани по реда на чл. 28, ал. 1, т. 3 НПК.

Формираните два въззивни граждански състава разглеждат въззивните частни наказателни дела по обжалване на взети от първоинстанционните съдилища мерки за неотклонение (съответният дежурен граждански съдия заседава с въззивния граждански състав, в който е разпределен); така определените състави разглеждат и въззивните наказателни дела, след отмяна на първоинстанционен съдебен акт от наказателния въззивен състав и връщане на делото за ново разглеждане. По същия начин се разглеждат и върнатите за ново разглеждане на въззивния съд от касационната инстанция въззивни граждански дела, като съставът за разглеждане на делото следва определения нов съдия-докладчик.

През 2020 г. всички съдии са участвали в разпределението на делата при натовареност 100%, като натовареността на административния ръководител е била 75%. Новоизбраният административен ръководител на съда, след встъпването му в длъжност на 08.07.2020 г., е участвал в разпределението на първоинстанционните и въззивни граждански дела, търговски дела и дела по несъстоятелност при натовареност 100%, а считано от 01.12.2020 г. – при такава от 80%.

Седмични дежурства по предварително утвърден месечен график за разглеждане на частните наказателни дела, образувани по постъпили искания за осъществяване на съдебен контрол в досъдебното производство, са давали четирима съдии, разглеждащи граждански и търговски дела – Пламен Александров, Мария Дановска, Васка Халачева и Кирил Димов и един наказателен съдия – Йорданка Янкова, а след встъпване в длъжността „съдия” в Окръжен съд – Кърджали на 08.07.2020 г., в графика на седмичните дежурства е включен още един наказателен съдия – Георги Милушев, изпълняващ до тази дата функциите на административен ръководител. В графика на дежурствата не се включват и в даването на дежурство не участват председателят и двамата заместник-председатели.

Реда за определяне (замяна) на отсъстващ съдия – докладчик по образувано дело е регламентиран с Вътрешни правила за определяне на заместник на отсъстващ съдия–докладчик. Заместването на отсъстващ член от въззивен състав, който не е съдия – докладчик, както и организацията на работата по делата през периода на съдебната ваканция, са регламентирани със заповеди на административния ръководител.

Разпределението на делата на съдиите докладчици се извършва при спазване на принципа на случайния подбор по чл. 9 ЗСВ без изключение, чрез Централизираната система за случайно разпределение на дела, разработена от Смарт Системс 2010 и предоставена от ВСС.

Постановените съдебни актове се публикуват незабавно на страницата на съда в интернет и в ЦУБИПСА, при стриктно спазване изискванията на ЗЗЛД и ЗЗКИ за обезличаването им и на Вътрешните правила за публикуване на съдебните актове в Окръжен съд – Кърджали.

В изпълнение на проект по Оперативна програма „Добро управление“ с наименование „Доразвитие и централизиране на порталите в СП за достъп на граждани до информация, е-услуги и е-правосъдие“, Висшият съдебен съвет реализира унифициран шаблон за съдържанието на интернет страниците на съдилищата, въведени в експлоатация на 01.12.2019 г. Системният администратор проследи и констатира успешното мигриране към продуктивна среда на данните от съществуващия (стар) сайт към разделите в новия, с което започна и нормалното въвеждане на актуална информация и работа в същия.

През 2020 г. от разработчиците на Единния портал за електронно правосъдие (ЕПЕП) бе отстранен съществуващ проблем за предоставяне на достъп до електронните съдебни дела в Окръжен съд – Кърджали. След отстраняването му, по подадените 44 бр. заявления от адвокати и физически лица (юрисконсулти) са дадени разрешения за достъп от съответния съдия -докладчик, но такъв реално е предоставен само на подалите заявления адвокати (40 бр.), като по 4 бр. заявления на физически лица (юрисконсулти) достъп не е предоставен, поради липса на програмна възможност в АСУД, такъв да се предоставя на физически лица.

Считано от 07.08.2020 г. в Окръжен съд – Кърджали се внедри Единна информационна система на съдилищата (ЕИСС), като се преустанови образуването на нови дела в използваната до този момент от съда деловодна система АСУД. Новият софтуерен продукт е разработен от „Информационно обслужване“ АД по проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“, финансиран по Оперативна програма „Добро управление“ 2014-2020 г. Единната информационна система на съдилищата (ЕИСС) е централизирана уеб-базирана система за съхранение на дела в електронен формат, за работа на над 150 съдилища в цялата страна. Въвеждането й е важна част от цялостната дигитална трансформация на българското правосъдие. Тя заменя действащите деловодни програми и слага началото на електронното правосъдие и електронно обработване на делата. Независимо от добрите идеи, заложени при разработването й, ЕИСС се внедри в Окръжен съд – Кърджали от представителите на „Информационно обслужване“ АД набързо, без предварително сериозно обучение на съдиите и съдебните служители, като проведеното такова за времето 3-5 август 2020 г. бе през периода на съдебната ваканция и съвпадна с ползване на платен годишен отпуск от голяма част от съдиите и съдебните служители в съда, и като краен резултат беше неефективно и недостатъчно, и постави всички в ситуация на излишно и неоправдано напрежение и стрес. Така, на 07.08.2020 г. съдебната администрация продължи работата в АСУД по образуваните до тази дата дела; а работата със страните по делата, адвокатите и гражданите, посещаващи съдебното деловодство и др. служби; извършването на телефонни и др. справки; изпълнението на възложените им дължими процесуални действия по висящите дела; провеждането на насрочени закрити и открити съдебни заседания по делата, се извършваше паралелно с въвеждането в реално време на постъпващите книжа и образуването на дела в ЕИСС. За кратко време в следващите дни, работата с ЕИСС генерира и натрупа множество сериозни проблеми, които поставиха под въпрос изобщо възможността да продължи работата със същата. Въз основа на нашите констатации при работата с ЕИСС и тези на районните съдилища от съдебния район на Окръжен съд – Кърджали, всички ние – съдии и съдебни служители, изразихме пълната си подкрепа и се присъединихме към становищата на Председателя на Апелативен съд – Пловдив до Пленума на ВСС за необходимостта от вземане на бързо и адекватно решение за преустановяване на работата с ЕИСС до отстраняване на множеството проблеми, за да не се допусне блокиране работата на съдилищата.

В изпълнение на решение по протокол №23 от проведеното на 16.09.2020 г. заседание на Пленума на Висшия съдебен съвет се преустанови използването на Единната информационна система на съдилищата (ЕИСС), считано от 18.09.2020 г. до 10.12.2020 г., като ce cпpя въвeждaнeтo нa новопостъпили за образуване дeлa в EИCC и регистрирането на постъпващи документи от общата администрация през посочения период. Със заповед на административния ръководител се възобнови работата с Автоматизираната система за управление на делата (АСУД), считано от 18.09.2020 г., в която от тази дата се въвеждат всички новопостъпили дела, както и се регистрират постъпващите документи от общата администрация, а работата с ЕИСС продължи по образуваните през периода от 07.08.2020 г. до 17.09.2020 г. вкл. дела.

Системният администратор на Окръжен съд – Кърджали обобщи и постави проблемите, констатирани в хода на работата с ЕИСС в съда с конкретни предложения за остраняването им в Системата за докладване на проблеми/несъответствия в ЕИСС, както и ги предостави на представителя на АС-Пловдив в сформираната работна група към ВСС.

С решение по протокол №31/17.12.2020 г. на Пленума на Висшия съдебен съвет е приет план за възобновяване образуването на дела в ЕИСС съобразно степента на натовареност на съдилищата. За Апелативен район – Пловдив, в т.ч. Окръжен съд – Кърджали, възобновяването на работата в ЕИСС следва да започне от 01.04.2021 г. Необходимо условие за връщане към работа с ЕИСС на тази дата е провеждане на задължително и сериозно обучение на съдиите и съдебните служители по график, изработен от работната група и съгласуван с „Информационно обслужване” АД.

**2.** **Проверки от Инспекторат към ВСС и от Апелативен съд – Пловдив**

През 2020 г. не са извършвани проверки от Инспектората към ВССи от Апелативен съд – Пловдив.

**3. Проверки от Окръжен съд – Кърджали на дейността на районните съдилища**

През 2020 г. не са извършвани проверки на организацията и дейността на районните съдилища от съдебния район на Окръжен съд – Кърджали.

**4.** **Организационни мерки на Окръжен съд – Кърджали при работа в условията на пандемията COVID-19 и на извънредно епидемично положение**

На 13.03.2020 г. Народното събрание на Република България обяви извънредно положение във връзка с разпространението на коронавирусната инфекция (COVID-19). След отмяна на извънредното положение, считано от 14.05.2020 г. и понастоящем в страната е обявено и се работи при условията на извънредно епидемично положение.

В изпълнение на решение по Протокол №9 от извънредно заседание на СК на ВСС, проведено на 15.03.2020 г., в Окръжен съд – Кърджали е създадена организация да бъде преустановено разглеждането на всички видове наказателни дела за периода на обявеното извънредно положение 16.03.2020 г. – 13.04.2020 г. включително, с изключение на: делата по чл. 64, чл. 65, чл. 66, чл. 67, чл. 69 и по чл. 70 НПК; разпит на обвиняем пред съдия по чл. 222 НПК; разпит на свидетел пред съдия по чл. 223 НПК; делата по чл. 270 и по чл. 427 НПК; делата по Раздел II от Закона за здравето; дела по Закона за екстрадицията и Европейската заповед за арест по искания на задържания или предаване на лица; дела по Закона за признаване, изпълнение и изпращане на съдебни актове за налагане на наказание лишаване от свобода или на мерки, включващи лишаване от свобода; дела по чл. 7 от Указа за борба с дребното хулиганство; дела по чл. 355 НК; процесуалните действия по реда на чл. 146, чл. 158, чл. 161, чл. 164, чл. 165, всички по НПК; делата, образувани по искания по Закона за специалните разузнавателни средства. В посочения период е преустановено и разглеждането на всички видове граждански и търговски дела, с изключение на: делата за упражняване на родителски права само относно привременни мерки; делата по Закона за защита от домашно насилие, само относно издадена заповед за незабавна защита или изменение на същата, както и в случаите на отхвърляне на молбата за защита; делата за допускане на обезпечение по бъдещ и висящ иск и делата за обезпечаване на доказателства. Разглеждането на тези дела е ставало от дежурен съдия или от определен на случаен принцип такъв, по установения в съда ред и по одобрен график, по който дават дежурства съдиите и съдебните служители при съда. Спряно е образуването в дела на входираните книжа, иницииращи съдебни производства, с изключение на описаните по-горе производства. Подаването на всякакъв вид документи се извършва по пощата или по електронен път. Справките по дела се извършват само по телефоните, обявени на сайта на съда или по електронен път на обявения електронен адрес. Със заповеди е бил актуализиран списъка на разглежданите дела.

Забранен е достъпа в съдебната сграда на граждани, страни по дела, вещи лица, преводачи, адвокати и всички други лица, освен призованите по образуваните и насрочени за разглеждане дела. Извършването на административни услуги е ставало само в помещението на служба „Деловодство”, с осигурено непрекъснатото обезпечаване на съдебните служители с необходимите предпазни средства. Определена е Зала № 2 на съда за разглеждане на делата, насрочени в открито заседание в ОС-Кърджали. Преустановено е връчването на призовки, съобщения и съдебни книжа по всички дела, с изключение на делата разглеждащи се в този период. Съгласно заповед на и.ф. председател на Окръжен съд – Кърджали от 01.04.2020 г., до отмяната на извънредното положение в страната, при наличие на техническа възможност в съответния затвор/арест, е разпоредено разглеждането на наказателните дела със задържани лица – обвиняеми и подсъдими в открито съдебно заседание, да се осъществява чрез използване на софтуера Skype за видеоконферентна връзка. Работата на съдебните служители е извършвана по предварителен график.

Предприети са множество мерки с цел осигуряване физическата безопасност на посетителите и работещите в сградата: за цел разделяне на потоците се използват двата входа на сградата; поставен е автоматичен дезинфектатор на входа на съдебната сграда, използван от гражданите; поставени са дезинфектанти във всички посещавани помещения в съдебната сграда. В съдебните зали, на съдийската банка и банките на страните са поставени предпазни прегради. В Съдебната палата не се допускат лица с външна симптоматика на заразяване – температура, кашлица и др., както и такива без лични предпазни средства. Ако по отношение на лице, което е участник в съдебно производство се констатира такава външна симптоматика, поради което не следва да бъде допуснат в сградата, следва служител от ОЗ „Охрана” – Кърджали да уведоми за това обстоятелство съдебния състав по делото.

Задължително се извършва двукратна дезинфекция и последващото проветряване на всички работни помещения, а на съдебните зали – между делата в заседанието или съобразно разпорежданията на председателите на съдебните състави. В съдебните зали се съблюдава и спазването на необходимата дистанция между съдебния секретар, съдебния състав и участниците в процеса. Периодично се извършва и професионално почистване и дезинфекция от специализирана фирма на помещения и общи части в сградата. Указана е забраната за ползването на пейките, поставени в общите части на сградата и в съдебните зали, както и спазването на физическа дистанция от 2 м. между посетителите в сградата, е задължително. На посетителите в съдебната палата се осигуряват защитни маски за лице. С оглед избягване струпването на много хора и създаване на опасност от заразяване с болестта, не са организирани присъствени мероприятия, вкл. семинари, годишните отчетните събрания и др. Не са провеждани присъствени общи събрания на съдилищата. Стажовете на кандидат-юристите се организират и провеждат по начин, съобразен в най-голяма степен с мерките за ограничаване на разпространението на заболяването (включващо например, дистанционно възлагане на задачи, дистанционно комуникиране със съдиите и служителите и други и съответно проверка на работата им по същия начин).

Работните места на съдебните служители са организирани по начин, по който се спазва необходимата физическа дистанция, определена със заповеди на министъра на здравеопазването. Осигурени са необходимите дезинфектанти и лични предпазни средства за работа с документи и физически лица (маски и ръкавици). Гишетата на службите, работещи с граждани, са оборудвани с предпазни стъкла. Поставени са предупредителни табели за реда за осъществяване на достъпа до тях.

На интернетстраницата на съда се обявяват и актуализират всички правила и мерки, които са предприемани във връзка с организацията на работата, както и организирането на потоците при посещаемостта в съдебната палата. Най-важната и водеща информация се поставя в челния раздел на страницата, за да е лесно достъпен и видим от всички посетители на сайта.

Извършена е Оценка на риска от Служба по трудова медицина във връзка с CОVІD-19 в България и предписанията на Световната здравна организация за създаване организация на работата, която да минимизира риска от заразяване на персонала с CОVІD-19, както и във връзка с изпълнение на Заповед РД-01-124/13.03.2020 г. на Министъра на здравеопазването и указания на ИД ГИТ от 13.03.2020 г., като са въведени редица заповеди и инструкции за поведение сред съдиите и съдебните служители с цел превенция и информация при заразяване с болестта.

Всички предприемани мерки от Окръжен съд – Кърджали са били конкретни и своевременни, и съобразени с Правилата и мерки за работа на съдилищата в условията на пандемия (Приети с решение на Съдийската колегия на Висшия съдебен съвет по протокол № 15/12.05.2020 г., изменени и допълнени по протокол № 16/19.05.2020, изм. и доп. по протокол № 17/02.06.2020 г.,изм. и доп. по протокол № 39/10.11.2020 г., изм. и доп. по протокол 40/17.11.2020 г).

**5. Постъпили, разгледани и решени дела в Окръжен съд – Кърджали през 2020 година**

Към 31.12.2019 г. останалите несвършени дела в Окръжен съд – Кърджали са 130 бр. През отчетната 2020 г. са постъпили общо 689 бр. дела от всички видове (645 бр. дела – 2019 г., 581 бр. – 2018 г. и 586 бр. – 2017 г.). От постъпилите дела през 2020 г. дела, гражданските и търговските дела са 398 бр. (392 бр. – 2019 г., 385 бр. – 2018 г. и 327 бр. – 2017 г.), а наказателните са 291 бр., (253 бр. – 2019 г., 196 бр. – 2018 г. и 259 бр. – 2017 г.). През 2020 г. общо са разгледани 819 бр. дела (725 бр. – 2019 г., 661 бр. – 2018 г. и 643 бр. – 2017 г.). От общия брой разгледани дела през 2020 г. – 819, свършените са общо 653 бр. (595 бр. – 2019 г., 581 бр. – 2018 г., 563 бр. – 2017 г.). От тях в срок до 3 месеца са приключили 551 бр., съставляващи 84% от всички свършени дела През 2019 г. са били свършени общо 595 бр. дела, от които в 3-месечен срок са свършени 503 бр., или 85% от свършените дела – 595 бр.

**6. Първоинстанционни производства**

**6.1. Постъпили дела**

През 2020 г. в Окръжен съд – Кърджали са постъпили общо 368 бр. първоинстанционни дела (305 бр. – 2019 г., 246 бр. – 2018 г.). От общия брой на постъпилите през 2020 г. първоинстанционни дела, гражданските дела, в т.ч. търговски дела са 221 бр., а наказателните дела са 146 бр. (162 бр. граждански дела, в т.ч. търговски и 142 бр. наказателни дела – 2019 г. и 124 бр. граждански, в т.ч. търговски дела и 115 бр. наказателни дела – 2018 г.). И през трите сравнявани години броят на постъпилите граждански, в т.ч. търговски дела превишава броя на постъпилите наказателни първоинстанционни дела.



Увеличеният брой на постъпилите през 2020 г. дела се дължи на значителното увеличение в постъплението на търговски дела, наказателни дела от общ характер, частни наказателни дела (без разпити), частни наказателни дела – разпити и частни граждански дела.

Новообразуваните граждански (44 бр.) и търговски дела (102 бр.) и фирмени дела, се разпределят, както следва:

* Искове по ЗЛС и СК – 23 бр.
* Облигационни искове – 19 бр.
* Установителни искове – 9 бр.
* Обезпечения – 17 бр.
* Искове за права или правоотношения, породени или отнасящи се до търговска сделка (обективна и субективна) – 42 бр.
* Искове за прекратяване на търговско дружество по съдебен ред – 3 бр.
* Иск за заплащане на дивидент и равностойността на дружествен дял – 1 бр.
* Производство по несъстоятелност – 8 бр.
* Искове за установяване съществуване на неприето или несъществуване на прието вземане – 8 бр.
* Иск за установяване нищожност или недопустимост на вписването или несъществуване на вписано обстоятелство – 1 бр.
* Иск за отмяна на решение на общото събрание на сдружение – 1 бр.
* Регистрация на религиозни институции и местните им поделения – 1 бр.
* Частни търговски дела – 1 бр.
* Други търговски дела – 2 бр.

След промяна на подсъдността по чл. 113 ГПК (Изм. – ДВ, бр. 100 от 2019 г.), значително е увеличен броят на делата по искове за вземания, произтичащи от застрахователни правоотношения, като от общия брой търговски дела (102), броят на този вид дела е 42.

През 2020 г. съществено е увеличението на броя на делата по несъстоятелност – 8 бр., при 4 бр. такива дела през 2019 г.

Новобразуваните наказателни дела ще бъдат разгледани в т. 5.7. „Структура на наказаната престъпност”.

**6.2. Подлежащи на разглеждане дела**

През 2020 г. подлежащите на разглеждане първоинстанционни дела в Окръжен съд – Кърджали са 449 бр., от които несвършени от предходен период са останали 81 бр., или 18,04% ; и постъпили и новообразувани дела – 368 бр., или 81,96% от подлежащите на разглеждане дела. Посочените дела се разпределят по видове, както следва:

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| **Вид дело** | **Общо за разглеждане (бр.)** | **в. т.ч. несвършени от предходен период** | | **в.т.ч. новообразувани** | |
| **Брой** | **% от общия брой** | **Брой** | **% от общия брой** |
| **Граждански дела** | **66** | **22** | **33,33** | **44** | **66,67** |
| **Търговски дела** | **149** | **47** | **31,54** | **102** | **68,46** |
| **Наказателни дела** | **233** | **12** | **5,15** | **221** | **94,85** |
| **Фирмени дела** | **1** | **0** | **0** | **1** | **100** |
| **Общо:** | **449** | **81** | **18,04** | **368** | **81,96** |

**6.3. Свършени (решени) първоинстанционни дела**

От подлежащите на разглеждане първоинстанционни дела в Окръжен съд – Кърджали (449бр.), през отчетния период са свършени общо 374 бр., или 83,30%, от които свършени граждански дела – 43 бр.; търговски дела – 104 бр., наказателни дела – 226 бр. и 1 бр. фирмено дело. В края на отчетния период са останали несвършени общо 75 бр. дела, от които граждански дела – 3 бр.; търговски дела – 45 бр. и наказателни дела – 7 бр., или 16,70% от всички дела за разглеждане. От свършените общо 374 бр. дела, в 3-месечен срок е приключило разглеждането на 317 бр. дела, или свършени в 3-месечен срок са 84,76%.

Посочените дела се разпределят по видове, както следва:

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| **Вид дело** | **Общ брой**  **свършени дела** | | **От свършените - в тримесечен срок** | | **Останали несвършени в края на отчетния период** | |
| **Брой** | **% от общия брой дела за разгл.** | **брой** | **% от свършените дела** | **брой** | **% от общия брой дела за разгл.** |
| **Граждански дела** (без търговски) | **43** | **65,15** | **25** | **53,49** | **23** | **34,85** |
| **Търговски дела** | **104** | **69,80** | **69** | **66,35** | **45** | **30,20** |
| **Наказателни дела** | **226** | **97,00** | **222** | **98,23** | **7** | **3,00** |
| **Фирмени дела** | **1** | **100** | **1** | **100** | **0** | **0,00** |
| **Общо:** | **374** | **83,30** | **317** | **84,76** | **75** | **16,70** |

Значителното увеличение на свършените през 2020 г. дела – 374 бр. в сравнение с 2019 г. (269 бр.), се дължи на увеличението на свършените през 2020 г. частни граждански дела – 5 бр. през 2020 г. при 4 бр. през 2019 г.; търговските дела – 104 бр. през 2020 г. при 68 бр. през 2019 г.; първоинстанционните наказателни дела от общ характер – 29 бр. през 2020 г. при 19 бр. през 2019 г.; частни наказателни дела (без разпити) – 153 бр. през 2020 г. при 108 бр. през 2019 г.; частните наказателни дела-разпити – 43 бр. през 2020 г. при 27 бр. през 2019 г.

В сравнение с 2019 г. е налице увеличение на процента на свършените в инструктивния 3-месечен срок търговските дела – 66% през 2020 г. (51% - 2019 г.); на първоинстанционните наказателни дела от общ характер – 90% през 2020 г. (84% - 2019 г.). При първоинстанционните граждански дела в 3-месечен срок са свършени 53% през 2020 г. (70% - 2019 г.), като същото е и при частните наказателни дела (без разпити) – 99% през 2020 г. (100% - 2019 г.). Запазва се процента на свършените в инструктивния тримесечен срок фирмени дела – 100%; частни наказателни дела (разпити) – 100%, частни граждански дела – 100%, дела от административно-наказателен характер – 100%.

**6.4. Несвършени дела със срок на разглеждане от 1 до 3 години**

През 2020 г. са останали несвършени дела със срок на разглеждане от 1 до 3 години 2 бр. граждански дела, едното от които е било образувано на 20.12.2019 г. по иск с правно основание чл. 153, ал. 1 ЗПКОНПИ, във връзка с §5, ал. 2 ПЗР ЗПКОНПИ, а към изготвяне на настоящия отчетен доклад е прието за решаване. Причините за продължителността на разглеждане на делото се свеждат до обявеното спиране на процесуалните срокове, поради извънредното положение през срока за размяна на книжата по делото; отлагането му за второ открито съдебно заседание за изготвяне на експертиза, и последващи двукратни отлагания – веднъж поради заболяване от COVID-19 на процесуалния представител на една от страните и в още едно заседание – поради заболяване на свидетел.Второто дело е било образувано на 11.12.2019 г. по иск с правно основание чл. 66, ал. 1, във вр. с чл. 33 ЗС, производството по което е било спряно на 01.06.2020 г. до решаване на преюдициален спор по друго дело, като след отпадане на пречката за движение на делото, производството е било възобновено за продължаване на съдопроизводствените действия.

Останали несвършени със срок на разглеждане от 1 до 3 години, са 5 бр. търговски дела – 1 бр. дело е било образувано на 21.11.2019 г. по иск с правно основание чл. 430, ал. 1 ТЗ, във връзка с чл. 79, ал. 1 ЗЗД, като към момента на изготвяне на доклада, по делото е постановен съдебен акт; 1 бр. дело е било образувано на 19.04.2019 г. по иск за обезщетение за причинени неимуществени вреди от смърт на наследодател при ПТП, като производството по делото е спряно до приключване с влязъл в сила съдебен акт по воденото в Наказателния съд – гр. Ксанти, Р Гърция наказателно производство, касаещо ПТП-то; 1 бр. дело е било образувано на 23.12.2019 г. по предявен иск за обезщетение за причинени неимуществени вреди от смърт на наследодател при ПТП, като делото един път е отложено поради заболяване на пълномощника на ответника и втори път – за събиране на допуснати доказателства; 2 бр. дела са образувани на 21.12.2018 г. и на 26.07.2019 г., производството по които е спряно поради наличие на хипотезата на чл. 229, ал. 1, т. 7 ГПК, във връзка с чл. 626, ал. 1 КЗ, във връзка с чл. 220 Закона на дружествата на Р Кипър, тъй като по отношение на ответника е открито производство по несъстоятелност в Р Кипър.

От останалите несвършени наказателни първоинстанционни дела от общ характер в края на 2020 г. – общо 5 бр.: 1 бр. НОХД е със срок на разглеждане над 1 година, производството по което е спряно, тъй като здравословното състояние на подсъдимата не позволява и е пречка същата да участва в наказателното производство – налице са предпоставките на чл. 290, ал. 1, във връзка с чл. 25, т. 1, предл. ІІ-ро НПК.

Останалите 4 бр. НОХД са останали несвършени поради постъпването им през м. декември на 2020 г.

Останали несвършени са и 2 бр. частни наказателни дела, тъй като са образувани в края на отчетния период – през м. декември 2020 г.

От описаните причини по отношение на делата със срок на разглеждане от 1 до 3 години може да се направи извод, че същите са изцяло от обективен характер и независещи от съда.

**6.5. Свършени по същество и прекратени първоинстанционни дела. Причини за прекратяване на производствата**

През 2020 г. в Окръжен съд – Кърджали по същество са свършени общо 310 бр. първоинстанционни дела, които по видове се разпределят, както следва: граждански дела, в т.ч. частни граждански дела – 34 бр.; търговски дела – 72 бр.; фирмено дело – 1 бр.; наказателни дела – 203 бр., в т.ч. НОХД – 15 бр., ЧНД – 187 бр. и НАХД – 1 бр.

През 2020 г. в Окръжен съд – Кърджали са прекратени общо 64 бр. първоинстанционни дела, от които граждански, в т.ч. частни граждански дела – 9 бр.; търговски дела – 32 бр.; наказателни дела от общ характер – 14 бр.; частни наказателни дела – 9 бр.

От прекратените 8 бр. граждански дела, 2 бр. дела са прекратени поради недопустимост на предявения иск; 1 бр. е прекратено и е изпратено на СГС по подсъдност; 1 бр. дело е прекратено, поради неотстраняване на допуснати в исковата молба нередовности в дадения от съда срок; по 1 бр. дело производството е прекратено поради оттегляне на иска; по 3 бр. дела производството е прекратено поради постигната спогодба между страните. Прекратено е производството по 1 бр. частно гражданско дело поради недопустимост на молбата за обезпечение на бъдещ иск.

Относно прекратените търговски дела (общо 32 бр.): по 10 бр. дела производството е прекратено, поради неотстранени нередовности на исковата молба в дадения от съда срок; по 5 бр. дела производството е прекратено и делата са изпратени по подсъдност на други съдилища; 9 бр. дела са прекратени поради недопустимост на предявените искове; 1 бр. дело е прекратено поради постигната спогодба между страните; 1 бр. дело е прекратено, тъй като в 6-месечния срок от спиране на делото никоя от страните не е поискала възобновяването му; 1 бр. дело е прекратено и изпратено на Апелативен съд – Пловдив за определяне на друг еднакъв по степен съд за разглеждането му; по 4 бр. дела е направен отказ от иск. По 1 бр. дело по търговска несъстоятелност, е прекратено производството по несъстоятелност и търговецът е заличен от търговския регистър.

От прекратените 23 бр. наказателни дела, наказателните дела от общ характер са 14 бр., 3 бр. са частни наказателни дела и 6 бр. са частни наказателни дела – разпити. От прекратените 14 бр. наказателни дела от общ характер, 12 бр. са прекратени поради сключване на споразумения между защитника на обвиняемия/подсъдимия и прокурора за решаване на делото по реда на чл. 381 и сл. НПК, и одобряването им от съда, а 2 бр. са прекратени в открито съдебно заседание и върнати на ОП – Кърджали за доразследване. От прекратените 3 бр. частни наказателни дела (без разпити) – 1 бр. е прекратено поради недопустимост на молбата за реабилитация; 2 бр. са прекратени и изпратени по компетентност на СГС; 6 бр. частни наказателни дела (разпити) са прекратени поради неявяване на свидетеля и органа на досъдебното производство.

**6.6. Обжалвани първоинстанционни съдебни актове**

През 2020 г. са обжалвани постановените актове по общо 84 бр. първоинстанционни дела на Окръжен съд – Кърджали.

По видове дела, същите се разпределят, както следва: обжалвани граждански дела, в т.ч. частни граждански дела – 10 бр.; търговски дела – 52 бр.; първоинстанционни наказателни дела – общо 21 бр., от които наказателни дела от общ характер – 11 бр. и частни наказателни дела – 10 бр. Обжалвано е и 1 бр. дело от административно-наказателен характер.

След извършване на проверка на жалбите по посочените дела по въззивен ред, резултатите от същите са следните:

|  |  |  |  |  |  |  |
| --- | --- | --- | --- | --- | --- | --- |
|  | | | | | | |
| **Вид дело** | **Общ брой обжалвани дела** | **Потвърдени** | **Отменени изцяло** | **Отменени отчасти (изменени)** | **Обезсилени** | **Производството прекратено** |
| **Граждански дела**  (в т.ч. ч.гр., без търговски) | **10** | **0** | **1** | **0** | **0** | **0** |
| **Търговски дела** | **52** | **6** | **6** | **2** | **0** | **0** |
| **Наказателни дела**  **в т.ч. НОХ дела** | **21** | **13** | **0** | **0** | **0** | **0** |
| **АНД** | **1** | **1** | **0** | **0** | **0** | **0** |
| **Общо:** | **84** | **20** | **7** | **2** | **0** | **0** |

По останалите обжалвани и протестирани съдебни актове по първоинстанционни дела на окръжния съд (общо 55 бр.), към момента на изготвяне на доклада няма резултати от инстанционния контрол.

Предвид обстоятелството, че към момента на изготвяне на данните, от горните инстанции са се върнали по-малко от половината от обжалваните дела и доколкото резултатите от инстанционния контрол представляват обективен критерий за качеството на осъществяваната правораздавателна дейност, то обобщен краен извод за същото не може да бъде направен, но доколкото от делата, по които този контрол е приключил (29 бр.), по 20 бр. съдебните актове са потвърдени, може да се направи извод, че правораздаването на съдиите от Окръжен съд – Кърджали е на много добро ниво.

**6.7. Структура на наказаната престъпност**

В Окръжен съд – Кърджалипрез 2020 г. са били образувани и разгледани първоинстанционни наказателни от общ характер дела, по видове и по глави от НК, както следва:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Структура на наказаната престъпност** | | | | | | | | |
| **Престъпления по глава от НК** | **Дела за разглеждане** | | | **Свършени дела** | | | **Съдени лица (бр.)** | **Осъдени лица (бр.)** |
| **Несвършени от предходен период** | **Новообра зувани** | **Общ брой** | **Решени по същество** | **Прекратени** | |
| **По споразумение по реда на чл.381 и сл. НПК** | **По други причини** |
| **По Глава I** | **0** | **0** | **0** | **0** | **0** | **0** | **0** | **0** |
| **По Глава II** | **2** | **2** | **4** | **2** | **0** | **0** | **2** | **2** |
| **По Глава V** | **1** | **1** | **2** | **1** | **1** | **0** | **2** | **2** |
| **По Глава VI** | **1** | **6** | **7** | **3** | **4** | **0** | **7** | **7** |
| **По Глава VII** | **0** | **2** | **2** | **0** | **0** | **1** | **0** | **0** |
| **По Глава VIII** | **0** | **3** | **3** | **1** | **0** | **0** | **1** | **1** |
| **По Глава IX** | **0** | **0** | **0** | **0** | **0** | **0** | **0** | **0** |
| **По Глава IXA** | **0** | **0** | **0** | **0** | **0** | **0** | **0** | **0** |
| **По Глава X** | **0** | **0** | **0** | **0** | **0** | **0** | **0** | **0** |
| **По Глава XI** | **3** | **13** | **16** | **8** | **7** | **1** | **18** | **16** |
| **По Глава XII** | **0** | **0** | **0** | **0** | **0** | **0** | **0** | **0** |
| **По Глава XIV** | **0** | **0** | **0** | **0** | **0** | **0** | **0** | **0** |
| **Общо:** | **7** | **27** | **34** | **15** | **12** | **2** | **30** | **28** |

Анализът на данните показва, че от общия брой новообразувани първоинстанционни наказателни от общ характер дела – 27бр., най-голям е броят на делата по Глава ХІ „Общоопасни престъпления” от НК – 13 бр., от които транспортни престъпления – 4 бр. и 9 бр. дела за наркотични вещества; следвани от 6 бр. дела за престъпления по Глава VІ „Престъпления против стопанството”; от 3 бр. дела за подкуп по основните и квалифицирани състави на Глава VІІІ „Престъпления противдейността на държавни органи, обществени организации и лица, изпълняващи публични функции“; 2 бр. дела по Глава ІІ „Престъпления против личността” – 1 бр. от които за причиняване на смърт при професионална непредпазливост и 1 бр. - убийство; 2 бр. дела по Глава VІІ „Престъпления против финансовата, данъчната и осигурителната системи” и 1 бр. дело по Глава V „Престъпления против собствеността” – квалифицирани състави на грабеж по чл. 199, ал. 1 НК.

**Относителен дял на осъдителните присъди спрямо внесените прокурорски актове по видове престъпления**

Относителният дял на осъдителните присъди (респ.споразумения по чл. 381 и сл. НПК, имащи последиците на влезли в сила присъди) спрямо внесените прокурорски актове по видове престъпления през 2020 г. **в Окръжен съд – Кърджали**, е както следва:

|  |  |  |
| --- | --- | --- |
| **Престъпления по глава от НК** | **Брой** | **%** |
| **По Глава I** | **0** | **0,00** |
| **По Глава II** | **2** | **50,00** |
| **По Глава V** | **2** | **100,00** |
| **По Глава VI** | **7** | **100,00** |
| **По Глава VII** | **0** | **0,00** |
| **По Глава VIII** | **1** | **33,33** |
| **По Глава XI** | **15** | **93,75** |

**6.8. Наказана престъпност с влезли в сила присъди, в т.ч. споразумения и брой осъдени лица в края на отчетния период**

Общо свършените първоинстанционни наказателни дела от общ характер в Окръжен съд – Кърджали през 2020 г. са 29 бр., по които са влезли в сила 7 бр. присъди, 12 бр. споразумения и 2 бр. определения, с които производството е прекратено и делата са върнати на Окръжна прокуратура – Кърджали за отстраняване на допуснати съществени нарушения на процесуалните правила, т.е. в сила са влезли постановените съдебни актове по 21 бр. дела.

По общо свършените НОХД в Окръжен съд – Кърджали през 2020 г. 29 бр. дела, няма постановена изцяло оправдателна присъда. По 1 бр. НОХД с трима подсъдими, съдът е постановил осъдителна присъда по отношение на единия подсъдим, а другите двама са оправдани поради липса на извършено престъпление.

Свършените (прекратени) със споразумение НОХД през 2020 г. са 12 бр., което представлява 41,38% от общия брой свършени дела.

Свършените с присъда НОХД са 15 бр., което представлява 51,72% от общия брой свършени дела от този вид.

Свършените НОХД по реда на съкратеното съдебно следствие са 11 бр., което представлява 37,93% от общия брой свършени НОХД.

Прекратени и върнати на ОП – Кърджали са 2 бр. НОХД, което представлява 6,90% от общия брой свършени НОХД.

Броят на осъдените лица в Окръжен съд – Кърджали през 2020 г. е 28 бр., а броят на оправданите лица е 2 бр.

**6.9. Видове и брой по текстове от НК дела със значим обществен интерес в Окръжен съд – Кърджали и в районните съдилища от Кърджалийския съдебен район**

През 2020 г. няма образувани и разгледани дела, определени с приетите от ВСС „Мерки за усъвършенстване организацията на работата в съдилищата и прокуратурата по делата от особен обществен интерес”, като такива със значим обществен интерес.

**7. Въззивни производства**

**7.1. Постъпили въззивни дела**

През 2020 г. в Окръжен съд – Кърджали са постъпили общо 321 бр. въззивни дела (340 бр. – 2019 г., 335 бр. – 2018 г.). От общия брой на постъпилите през 2020 г. въззивни дела, въззивните граждански дела са 251 бр., въззивните наказателни дела – 70 бр. (249 бр. въззивни граждански дела и 91 бр. въззивни наказателни дела – 2019 г. и 254 бр. въззивни граждански дела и 81 бр. въззивни наказателни дела – 2018 г.). И през трите сравнявани години, делът на въззивните граждански дела е значително по-голям от този на въззивните наказателни дела.



Намалението в общото постъпление на въззивните дела през отчетния период в сравнение с 2019 г. и 2018 г. се дължи на намаления брой на постъплението на въззивни наказателни дела (70 бр. – 2020 г., 91 бр. – 2019 г., 81 бр. – 2018 г.), като постъплението в броя на въззивните граждански дела се запазва като цяло с несъществени отклонения (251 бр. – 2020 г., 249 бр. – 2019 г., 2018 г. – 254 бр.).

**7.2. Брой въззивни дела за разглеждане**

Подлежащи на разглеждане въззивни дела в Окръжен съд – Кърджали през 2020 г. са общо 370 бр., от които несвършени от предходен период са останали 49 бр., или 13,24 %; а новообразувани дела са 321 бр., или 86,76 % от общия брой дела за разглеждане.

Посочените дела се разпределят по видове, както следва:

|  |  |  |  |  |  |  |
| --- | --- | --- | --- | --- | --- | --- |
|  |  |  | |  |  | |
| **Вид дело** | **Общо за разглеждане (бр.)** | **В. т.ч. несвършени от предходен период** | | | **в.т.ч. новообразувани** | | |
| **Брой** | **% от общия брой** | | **Брой** | **% от общия брой** | |
| **Граждански дела** | **287** | **36** | **12,54** | | **251** | **87,46** | |
| **Наказателни дела** | **83** | **13** | **15,66** | | **70** | **84,34** | |
| **Общо:** | **370** | **49** | **13,24** | | **321** | **86,76** | |

От общия брой въззивни дела за разглеждане (370 бр.), въззивните граждански дела са 287 бр., или 77,57 %, а въззивните наказателни дела са 83 бр., или 22,43%. От общия брой новообразувани дела – 321 бр., новообразуваните въззивни граждански дела са 251 бр., или 78,19%, а новообразуваните въззивни наказателни дела – 70 бр., или 21,81%.

**7.3. Брой свършени (решени) въззивни дела**

От подлежащите на разглеждане дела в Окръжен съд – Кърджали, през 2020 г. са свършени общо 279 бр. въззивни дела, от които са свършени 202 бр. въззивни граждански дела и 77 бр. въззивни наказателни дела. Относителният дял на свършените дела спрямо делата за разглеждане възлиза на 75,41%. В края на отчетния период са останали несвършени общо 91 бр. дела, което представлява 24,59% от всички дела за разглеждане. От свършените дела, в 3-месечен срок е приключило разглеждането общо на 234 бр. дела (164 бр. въззивни граждански дела и 70 бр. въззивни наказателни дела), или средно 83,87%.

Посочените дела се разпределят по видове, както следва:

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| **Вид дело** | **Общ брой**  **свършени дела** | | **От свършените - в тримесечен срок** | | **Останали несвършени в края на отчетния период** | |
| **Брой** | **% от общия брой дела за разглеждане** | **Брой** | **% от свършените дела** | **Брой** | **% от общия брой дела за разглеждане** |
| **Граждански дела** | **202** | **70,38** | **164** | **81,19** | **85** | **29,62** |
| **Наказателни дела** | **77** | **92,77** | **70** | **90,91** | **6** | **7,23** |
| **Общо:** | **279** | **75,41** | **234** | **83,87** | **91** | **24,59** |

**7.4. Брой решени дела по същество, анализ по видове и структура**

От свършените през отчетния период в Окръжен съд – Кърджали въззивни дела от всички видове, решени по същество са общо 279 бр. /202 бр. въззивни граждански дела и 77 бр. въззивни наказателни дела/, по същество са решени общо 230 бр. /167 бр. въззивни граждански дела и 63 бр. въззивни наказателни дела/.

Посочените дела се разпределят по видове, както следва:

|  |  |  |  |
| --- | --- | --- | --- |
| **Вид дело** | **Общ брой свършени дела** | **Решени по същество** | **Прекратени** |
| **Граждански дела** | **202** | **167** | **35** |
| **Наказателни дела** | **77** | **63** | **14** |
| **Общо:** | **279** | **230** | **49** |

Прекратени са 49 бр. дела, от които 35 бр. граждански дела, в т.ч. 28 бр. са въззивни граждански дела и 7 бр. са въззивни частни граждански дела; както и 14 бр. наказателни дела, в т.ч. 6 бр. въззивни наказателни дела от общ характер и 8 бр. въззивни частни наказателни дела. Въззивните граждански дела са прекратени, както следва: 3 бр. – поради оттегляне на въззивната жалба; 6 бр. – поради недопустимост на жалбата; 15 бр. дела са прекратени и върнати на районните съдилища за администриране на въззивните жалби; 3 бр. дела са прекратени поради неотстранени нередовности във въззивната жалба; 1 бр. дело е прекратено поради просрочена жалба. Прекратени са 7 бр. въззивни частни граждански дела, поради следните причини: 4 бр. дела са прекратени и върнати на районните съдилища за администриране на частните жалби; 3 бр. са прекратени поради недопустимост на жалбата. От прекратените 6 бр. въззивни наказателни дела от общ характер, 4 са прекратени и изпратени на ВКС за определяне на друг еднакъв по степен съд за разглеждането им и 2 бр. дела са прекратени поради оттегляне на въззивната жалба. Прекратени са 8 бр. въззивни частни наказателни дела поради следните причини: 5 бр. са прекратени и делата са върнати на първоинстанционните съдилища за администриране на подадените съответно протести, въззивна жалба и частни жалби и 3 бр. дела са прекратени поради оттегляне на протестите.

**7.5. Брой на върнатите дела на районните съдилища. Причини**

През отчетния период от Окръжен съд – Кърджали са върнати на районните съдилища за ново разглеждане 3 бр. въззивни наказателни дела от общ характер и 6 бр. въззивни наказателни дела от частен характер, поради допуснати съществени нарушения на процесуалните правила, които не могат да бъдат отстранени в производството пред въззивната инстанция. По 2 бр. въззивни наказателно-административен характер дела решенията на районните съдилища са отменени поради несъставомерност на деянията и са постановени нови решения. По 1 бр. такъв вид дела решението на районния съд е отменено поради неправилно приложение на материалния закон и е постановено ново решение. По 1 бр. въззивно частно наказателно дело първоинстанционното определение е отменено, жалбата против постановлението на районния прокурор е оставена без разглеждане като недопустима, и е прекратено съдебното производство с правно основание чл. 243, ал. 4 и сл. НПК. По 1 бр. въззивно частно наказателно дело е отменено протоколното определение на първоинстанционния съд, с което е взета мярка за неотклонение „задържане под стража”, вместо което е взета мярка за неотклонение „гаранция” в пари, поради необоснованост на изводите на първоинстанционния съд за наличие на изводите на първоинстанционния съд по отношение предпоставките за вземане на мярка за неотклонение „задържане под стража”. По 1 бр. въззивно частно наказателно дело първоинстанционното определение е отменено поради липса на пълно, обективно и всестранно разследване по досъдебното производство, вместо което е постановена отмяна на постановлението за прекратяване на наказателното производство на районната прокуратура и делото е върната на същата за продължаване на съдопроизводствените действия по досъдебното производство. По 1 бр. въззивно частно наказателно дело протоколното определение на първоинстанционния съд, с което е оставено без уважение искането за определяне на общо наказание е отменено, като постановено при допуснато съществено нарушение на процесуалните правила – постановяване от незаконен състав и делото е върнато за ново разглеждане на първоинстанционния съд за ново разглеждане от друг състав на същия съд.

Обезсилени са решенията по 4 бр. въззивни граждански дела поради недопустимост на съдебния акт и е прекратено производството по делата; по 1 бр. въззивно гражданско дело решението на първоинстанционния съд е обезсилено поради отказ от предявените искове и е прекратено производството по делото; по 2 бр. – решенията са обезсилени като недопустими и делата са върнати на първоинстанционните съдилища за произнасяне по предявените искове. Отменени са съдебните актове по 16 бр. въззивни частни граждански дела, от които 6 бр. са отменени и делата са върнати на районните съдилища за продължаване на съдопроизводствените действия; по 9 бр. са постановени нови определения и 1 бр. дело е върнато за изпълнение на указанията на въззивния съд.

**7.6. Брой потвърдителни, изменителни, отменителни въззивни решения**

През 2020 г. са постановени общо 230 бр. решения по същество по въззивни наказателни и граждански дела, от които потвърдени съдебни актове на първоинстанционните съдилища – общо 122 бр., изменителни (частична отмяна) – общо 32 бр., отменени изцяло – общо 76 бр., в т.ч. по 7 бр. въззивни граждански дела съдебните актове на първоинстанционните съдилища са били обезсилени.

|  |  |  |  |  |
| --- | --- | --- | --- | --- |
| **Вид дело** | **Общ брой свършени по същество дела** | **От тях:** | | |
| **Потвърдени** | **Изменени**  **(отм.частично)** | **Изцяло отменени**  **(обезсилени)** |
| **Граждански дела** | **167** | **82** | **25** | **60** |
| **Наказателни дела** | **63** | **40** | **7** | **16** |
| **Общо:** | **230** | **122** | **32** | **76** |

Причините за отмяна изцяло на съдебните актове на първоинстанционните съдилища по гражданските дела се свеждат до: неправилно приложение на материалния закон; необоснованост на съдебните актове поради несъответствие между фактическите и правни изводи на събраната доказателствената съвкупност; събиране на нови доказателства от въззивната инстанция поради допуснато съществено нарушение на процесуалните правила от първоинстанционния съд; обезсилването на съдебни актове се дължи на произнасяне по непредявен или недопустим иск, както и на произнасяне плюс петитум. По наказателните дела причините за отменените изцяло съдебни актове могат да се обобщят така: поради допуснати съществени отстраними нарушения на процесуалните правила с връщане на делото на първоинстанционния съд за ново разглеждане от друг състав на същия съд; както и поради постановяване на нова присъда/определение по същество, поради неправилно приложение на материалния закон.

**7.7. Брой обжалвани и протестирани въззивни производства, резултати от касационната проверка. Изводи**

През 2020 г. няма обжалвани съдебни актове, постановени по въззивни наказателни дела.

През отчетния период са обжалвани съдебните актове по общо 43 бр. въззивни граждански дела (в т.ч. 6 бр. въззивни частни граждански дела).

Резултатите от касационната проверка са следните:

Недопуснати до касационно обжалване съдебни актове са 22 бр., отменени изцяло – 1 бр.; а по останалите 20 бр. дела няма резултат. На база брой недопуснати до касационно обжалване съдебни актове по делата, по които е приключил касационния контрол, може да се направи извод, че правораздавателната дейност на съдиите от Окръжен съд – Кърджали по въззивните граждански е на много добро ниво.

**7.8. Брой, конкретизация и причини за оправдателни присъди, постановени по въззивни дела**

През 2020 г. от въззивния съд има постановени 3 бр. оправдателни решения по ВНАХД, от които: по 2 бр. – поради несъставомерност на деянията и по 1 бр. – поради неправилно приложение на материалния закон.

**ІІІ. АНАЛИЗ И ОЦЕНКА НА ПРАВОРАЗДАВАТЕЛНАТА ДЕЙНОСТ НА ОКРЪЖЕН СЪД – КЪРДЖАЛИ**

Динамиката на правораздаването, респ. движението на делата в Окръжен съд – Кърджали за отчетната 2020 г. и предходните три години по показателите: постъпили дела, дела за разглеждане и свършени дела, може да се проследи в следните **сравнителни таблици:**

**граждански дела**

|  |  |  |  |
| --- | --- | --- | --- |
| **Година** | **Постъпили** | **За разглеждане** | **Свършени** |
| **2017** | **327** | **368** | **306** |
| **2018** | **385** | **447** | **385** |
| **2019** | **392** | **454** | **349** |
| **2020 отчетна** | **398** | **503** | **350** |

**наказателни дела**

|  |  |  |  |
| --- | --- | --- | --- |
| **Година** | **Постъпили** | **За разглеждане** | **Свършени** |
| **2017** | **259** | **275** | **257** |
| **2018** | **196** | **214** | **196** |
| **2019** | **253** | **271** | **246** |
| **2020 отчетна** | **291** | **316** | **303** |

**общо дела**

|  |  |  |  |
| --- | --- | --- | --- |
| **Година** | **Постъпили** | **За разглеждане** | **Свършени** |
| **2017** | **586** | **643** | **563** |
| **2018** | **581** | **661** | **581** |
| **2019** | **645** | **725** | **595** |
| **2020 отчетна** | **689** | **819** | **653** |

Динамиката на правораздаването, в Окръжен съд – Кърджали за отчетната 2020 година и предходните три години, **може да се илюстрира по следния начин:**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Останали несвършени в началото на периода** | **Постъпили дела** | **Дела за разглеждане** | **Свършени дела** | | | **Останали несвършени дела в края на периода** |
| **общо** | **По същество** | **Прекратени** |
| **2017** | **57** | **586** | **643** | **563** | **474** | **89** | **80** |
| **2018** | **80** | **581** | **661** | **581** | **494** | **87** | **80** |
| **2019** | **80** | **645** | **725** | **595** | **486** | **109** | **130** |
| **2020** | **130** | **689** | **819** | **653** | **540** | **113** | **166** |

Показатели, по които може да се съди за работата на съда са съотношението на отложените наказателни и граждански (след първото по делото заседание) дела спрямо насрочените за разглеждане такива; сроковете за свършване разглеждането на делата; срокове за изготвяне на съдебните актове; както и от качеството на постановяваните от съдиите такива.

Общото съотношение на отложените наказателни и граждански (след първото по делото заседание) дела – първоинстанционни и въззивни, по видове и общо, спрямо насрочените за разглеждане такива в открито съдебно заседание, процентно е, както следва:

|  |  |  |  |
| --- | --- | --- | --- |
| **Вид дела** | **Насрочени дела за разглеждане** | **Отложени дела** | **% на отложените спрямо насрочените** |
| **Първоинстанционни граждански дела, вкл. търговски** | **228** | **119** | **52,19** |
| **Въззивни граждански дела** | **167** | **30** | **17,96** |
| **Граждански дела – ОБЩО** | **395** | **149** | **37,72** |
| **Първоинстанционни наказателни дела (НОХД и ЧНД)** | **141** | **54** | **38,30** |
| **Въззивни наказателни дела** | **75** | **18** | **24,00** |
| **Наказателни дела – ОБЩО** | **216** | **72** | **33,33** |

***Забележка:*** *В броя на насрочените и отложени дела в Окръжен съд – Кърджали са включени първоинстанционните и второинстанционни производства, разглеждани в открито заседание, като в броя на отложените първоинстанционни граждански дела в Окръжен съд са включени и тези, отложени в първото по делото заседание за следващо съдебно заседание (а без тях процента на отложените спрямо насрочените първоинстанционни граждански дела е 21,93%). В насрочените и отложени наказателни дела са включени и частните наказателни дела по досъдебните производства, разглеждани в открито съдебно заседание.*

През 2020 г. показателите: съотношение на отложените след първото по делото заседание дела спрямо насрочените за разглеждане такива; сроковете за свършване разглеждането на делата и срокове за изготвяне на съдебните актове са повлияни от обективните фактори, произтичащи от пандемията COVID-19: преустановяване работата по делата, с изключение само на някои производства, през периода на извънредно положение 13.03.2020 г. – 13.05.2020 г.; спиране на процесуалните срокове за повече от два месеца; двукратното отсрочване на насрочени за разглеждане в открито съдебно заседание по 79 бр. дела през периода на извънредно положение; отлагане на открити съдебни заседания по дела поради заболяване на съдии и на страни по делата от COVID-19 след възстановяване на работата.

Извън посочените по-горе обективни извънредни причини, от значение за продължителността на съдебните производства през 2020 г., основните проблеми, свързани с движението и приключването им се свеждат до следното: обективните затруднения в призоваването на страните по делата, свидетели и вещи лица, както и във връчването на съдебни книжа, дължащи се на обстоятелството, че миграционните процеси в региона са силно изразени – пътувания на множество лица във вътрешността на страната за търсене на временна работа, пътувания извън страната (предимно в Република Турция); несвоевременното връчване на призовки на участващите в процеса лица и връщането им в съда от кметове на населени места и по – рядко от длъжностни лица при съдилищата – връчители на призовки, съобщения и съдебни книжа. Честа причина за отлагане предимно на наказателни дела е неявяване на свидетели и вещи лица. Не може да се отминат и случаите, при които делата се отлагат по обективни уважителни причини – напр. внезапно заболяване на страни, техни защитници, вещи лица и свидетели, вкл. и невъзможността на упълномощени процесуални представители да участват в съдебното заседание, поради служебна ангажираност по дела в други съдилища и т.н. Съществен проблем по движението на делата е ограниченият брой вещи лица или изобщо липсата на вещи лица в съдебния район по определени специалности, което налага назначаване на вещи лица от други съдебни район; отказ на вещи лица от други съдебни райони да бъдат назначавани за такива по дела на Окръжен съд – Кърджали поради необходимостта да пътуват.

От друга страна, свършените дела от всички видове в инструктивния 3-месечен спрямо всички свършени дела в съда през 2020 г. е 84%, при 85% през 2019 г., като в 3-месечен срок е свършило разглеждането на 84,76% първоинстанционни дела от всички видове (при 82,16% през 2019 г.), а при въззивните дела от всички видове в този срок е приключило разглеждането на 83,87% (при 86,50% през 2019 г.).

Изводът, който може да се направи е, че през 2020 г., независимо от работата на съдиите и съдебните служители в условията на извънредно положение и на извънредна епидемична обстановка във връзка с разпространението на COVID-19 и произтичащите от това обективните пречки и трудности по производствата, е налице много добър и висок показател по отношение на свършените в 3-месечен срок дела.

През 2020 г. съдебните актове на съдиите в Окръжен съд – Кърджали като са били изготвяни и обявявани в преобладаващата си част в законоустановените срокове. В срок са били изготвяни и мотивите към всички постановени присъди, с изключение на 2 бр. наказателни дела от общ характер, тъй като делата са били с фактическа и правна сложност. Забавено е изготвянето на съдебните актове по 21 бр. търговски дела и 7 бр. граждански дела, от 5 до 58 дни. Най-голям брой забавени съдебни актове има при въззивни граждански дела – 40 бр., като забавянето е от 3 до 55 дни. Забавено е и изготвянето на съдебните актове по 4 бр. въззивни наказателни дела, като забавянето е от 4 до 12 дни. Приема се, че изготвянето на съдебните актове в срок до 60 дни от приключване на делото е нормален срок за това, поради което забавянето на съдебните актове с по няколко дни в случая е несъществено, а забавянето с 55-58 дни е в рамките на нормалното такова. Като причини за забавянето при изготвянето на съдебните актове следва да се отчетат посочените в началото на доклада работа при намален съдийски състав в продължителни периоди от време; голям дял на делата с фактическа и правна сложност; условна специализация на съдиите, което налага разглеждането на дела от всички видове; липса на съдебен помощник, който да помага на съдиите на поне на етапа на проверка редовността на исковата молба при размяната на съдебните книжа, подготовката на делото в закрито съдебно заседание и администриране на жалбите.

За качеството и ефективността на правораздавателната дейност на съда може да се съди и от резултатите от инстанционния контрол по делата, упражняван от Апелативен съд – Пловдив и ВКС. Така, през 2020 г. са били обжалвани по въззивен и касационен ред общо 127 бр. съдебни актове по граждански (вкл. търговски) и наказателни дела, от които са свършени и върнати от въззивната и касационната инстанция към момента на изготвяне на настоящия доклад общо 52 бр. дела, по 42 бр. от които актовете са потвърдени или не е допуснато касационно обжалване – 80,77%; по 8 бр. дела съдебните актове са били отменени изцяло, с постановяване на ново решение (респ. присъда) или върнати за ново разглеждане – 15,39%; дела, по които съдебните актове са били изменени – 2 бр. – (3,84%), а по останалите 75 бр. обжалвани дела няма резултат от въззивната и касационната инстанция до момента. Или, следва да се направи извода, че по показателите потвърдени и отменени актове е налице значително подобряване на работата на окръжния съд в сравнение с 2019 г., когато посоченото съотношение е било съответно: потвърдени – 60,32% и отменени – 34,92%, както и че качеството и бързината на осъществяваната правораздавателна дейност от съдиите в Окръжен съд – Кърджали през 2020 г. е, че е на много високо професионално ниво.

Индивидуалната правораздавателна дейност на всеки съдия през 2020 г. може да се проследи в следната таблица:

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Съдия** | **Брой дела за разглежд**  **(ГД/НД)** | **Свършени дела** | | | | | | **Обжалвани дела** | | | **отменени** | **изменени** | **Оставени в сила** |
| **ГД** | | **НД** | | **Фирм.**  **дела** | **ОБЩО** | **ГД** | **НД** | **ОБЩО** |
| **І инст.** | **ІІ инст.** | **І инст.** | **ІІ инст.** |
| **В. Кашикова** | **98** | **28** | **42** | **4** | **3** | **0** | **77** | **22** | **0** | **22** | **0** | **0** | **3** |
| **Д. Събев** | **64** | **0** | **1** | **42** | **18** | **0** | **61** | **1** | **4** | **5** | **0** | **0** | **3** |
| **Пл. Александров** | **120** | **23** | **35** | **23** | **4** | **0** | **85** | **16** | **3** | **19** | **1** | **0** | **8** |
| **М. Дановска** | **109** | **33** | **38** | **8** | **4** | **0** | **83** | **17** | **3** | **20** | **1** | **1** | **6** |
| **В. Халачева** | **116** | **36** | **33** | **19** | **2** | **0** | **90** | **26** | **0** | **26** | **3** | **0** | **6** |
| **К. Димов** | **112** | **25** | **38** | **9** | **3** | **0** | **75** | **21** | **0** | **21** | **3** | **1** | **9** |
| **Й. Янкова** | **85** | **1** | **0** | **58** | **21** | **1** | **81** | **0** | **8** | **8** | **0** | **0** | **3** |
| **Г. Милушев** | **92** | **1** | **0** | **63** | **22** | **0** | **86** | **1** | **4** | **5** | **0** | **0** | **4** |
| **Г. Русев** | **23** | **0** | **15** | **0** | **0** | **0** | **15** | **1** | **0** | **1** | **0** | **0** | **0** |
| **ОБЩО:** | | **147** | **202** | **226** | **77** | **1** | **653** | **105** | **22** | **127** | **8** | **2** | **42** |

**ІV. НАТОВАРЕНОСТ**

Персоналната натовареност на всеки съдия от Окръжен съд – Кърджали през 2020 г., е показана в таблицата, както следва:

|  |  |  |  |  |  |  |  |
| --- | --- | --- | --- | --- | --- | --- | --- |
| **Съдия** | **Бр. дела за разглеждане** | **Брой свършени дела** | | | **Отработени човекомесеца** | **Действителна натовареност** | |
| **Общо дела** | **Граждански** | **Наказателни** | **Към делата за разглеждане** | **Към свършените дела** |
| **В. Кашикова** | **98** | **77** | **70** | **7** | **12** | **8,17** | **6,42** |
| **Д. Събев** | **64** | **61** | **1** | **60** | **12** | **5,33** | **5,08** |
| **Пл. Александров** | **120** | **85** | **58** | **27** | **12** | **10,00** | **7,08** |
| **М. Дановска** | **109** | **83** | **71** | **12** | **12** | **9,08** | **6,92** |
| **В. Халачева** | **116** | **90** | **69** | **21** | **12** | **9,67** | **7,50** |
| **К. Димов** | **112** | **75** | **63** | **12** | **12** | **9,33** | **6,25** |
| **Й. Янкова** | **85** | **81** | **2** | **79** | **12** | **7,08** | **6,75** |
| **Г. Милушев** | **92** | **86** | **1** | **85** | **12** | **7,67** | **7,17** |
| **Г. Русев** | **23** | **15** | **15** | **0** | **6** | **3,83** | **2,50** |
| **ОБЩО:** | **819** | **653** | **350** | **303** | **102** | **8,03** | **6,40** |

При тези данни за индивидуалната натовареност на всеки съдия, средната натовареност на съдиите, разглеждащи граждански и търговски дела през 2020 г., отнесена към делата за разглеждане възлиза на 8,34 бр. дела, а към свършените дела – 6,11.

Средната натовареност на съдиите, разглеждащи наказателни дела към делата за разглеждане възлиза на 6,69 бр. дела месечно, а към свършените дела – 6,33.

През 2020 г., средната натовареност на съдиите от Окръжен съд – Кърджали, е следната:

**Натовареност по щат (10 бр. щата)**

|  |  |
| --- | --- |
| **Показател** | **Окръжен съд – Кърджали** |
| **Дела за разглеждане (819 бр.)** | **6,83** |
| **Свършени дела (653 бр.)** | **5,44** |

**Действителна натовареност (102 отработени човекомесеца)**

|  |  |
| --- | --- |
| **Показател** | **Окръжен съд – Кърджали** |
| **Дела за разглеждане (819 бр.)** | **8,03** |
| **Свършени дела (653 бр.)** | **6,40** |

За сравнение средната натовареност на окръжните съдилища (без СГС и СНС) в страната през 2019 г., за която има официално изнесени данни от ВСС е, както следва: по щат към дела за разглеждане – 11,89 и към свършени дела – 9,22. Действителна натовареност към делата за разглеждане – 14,59 и към свършените дела – 11,21.

**Натовареност по щат за 4-годишен период**

|  |  |  |  |
| --- | --- | --- | --- |
| **Година** | **Постъпили** | **За разглеждане** | **Свършени** |
| **2017** | **4,88** | **5,36** | **4,69** |
| **2018** | **4,59** | **5,51** | **4,84** |
| **2019** | **5,38** | **6,04** | **4,96** |
| **2020 отчетна** | **5,74** | **6,83** | **5,44** |

**Действителна натоваренст за 4-годишен период**

|  |  |  |  |
| --- | --- | --- | --- |
| **Година** | **Постъпили** | **За разглеждане** | **Свършени** |
| **2017** | **5,14** | **5,64** | **4,94** |
| **2018** | **5,38** | **6,12** | **5,38** |
| **2019** | **6,26** | **7,04** | **5,78** |
| **2020 отчетна** | **6,76** | **8,03** | **6,40** |

**V. СГРАДЕН ФОНД, ТЕХНИЧЕСКО ОСИГУРЯВАНЕ. ПРОБЛЕМИ**

**1. Сграден фонд**

Административна сграда Съдебна палата – град Кърджали е публична държавна собственост съгласно АДС №2238/30.03.2009 г. на Областния управител на Област Кърджали, с предоставени към датата на съставянето му права за управление на Министерство на правосъдието. В същият е направено отбелязване като забележка от 09.12.2016 г., съгласно което, на основание §83, ал. 1 ПЗРЗИДЗСВ (ДВ, бр. 28/2016 г.), правото на управление на имота преминава към ВСС. Съгласно решение ІІ.2 по протокол от заседание на Пленума на ВСС, проведено на 09.03.2017 г., стопанисването на имота е предоставено на административния ръководител – председател на Окръжен съд – Кърджали.

Сградата е масивна, четириетажна. Първият и вторият етажи се ползват от Районен съд - Кърджали, а третият и четвъртият етажи – от Окръжен съд - Кърджали.

В съдебната палата са настанени още и: Областно звено „Охрана” – Кърджали (в помещения на четвъртия етаж), „Информационно обслужване” АД, което ползва едно помещение на четвъртия етаж; регистър БУЛСТАТ (едно помещение на четвъртия етаж) и търговски регистър (едно помещение, обособено като такова от преграждане на стълбищната клетка на четвъртия етаж); Служба по вписванията и архив на службата (две помещения на първия етаж). В Съдебната палата има банков офис за обслужване на граждани, разположен на първия етаж.

С това разпределение на ползването на помещенията, вътрешният пространствен капацитет на сградата е изчерпан.

Всички съдии при Окръжен съд – Кърджали работят в самостоятелни стаи. След приключване на конкурса за заемане на длъжността „съдия” в Окръжен съд – Кърджали и назначаване на такъв в съда, поради липса на свободен съдийски кабинет, същият ще следва да бъде настанен при друг съдия. Част от съдебните служители работят по двама в стая.

В сградата, поради недостиг на помещения, няма стаи за адвокати и за арестанти както в окръжния, така и в районния съд.

Едно работно помещение за нуждите на окръжния съд може да бъде осигурено, ако се освободи ползваното такова от „Информационно обслужване” АД. В тази връзка Председателят на Комисия „Професионална квалификация и информационни технологии” към ПВСС е уведомяван неколкократно в годините, че в Окръжен съд – Кърджали е отпаднала необходимостта от използване на програмния продукт на „Делфи-ТР”, собственост на дружеството, като е въведена организация и е напълно във възможностите на съда да издава необходимите удостоверения на непререгистрираните търговци, както и на сдруженията с нестопанска цел и фондациите във връзка с текущия процес по пререгистрацията им, като при прекратяване на договора с „Информационно обслужване“ АД, ще се пристъпи към предприемане на действия по освобождаване на ползваното от техните служители помещение.

С цел осигуряване на допълнителни работни помещения за нуждите на съда и премахване на преградена част от стълбището на ІV етаж, обособена в архив на търговския регистър, за което РСПАБ – Кърджали дава ежегодно препоръки за премахването, бяха проведени разговори от административния ръководител с регионалния директор на Агенцията по вписванията в гр. Пловдив с оглед предприемане на съвместни действия за преместване на търговския регистър и Службата по вписванията, ползваща помещения на първия етаж на Районен съд – Кърджали, който даде уверение, че е предприел действия в тази насока, като Областна администрация – Кърджали е предложила подходяща сграда за нуждите на Агенцията по вписванията в гр. Кърджали и предстои процедурата по предоставянето й за ползване от службите на агенцията.

Съществен проблем, идентифициран и поставян последователно в годишните отчетни доклади за работата на Окръжен съд – Кърджали, в раздел „Сграден фонд”, е този с необходимостта от цялостната подмяна на отоплителната инсталация (без нафтовото стопанство и водогрейния котел), с оглед значителната амортизация (изгниване) на тръби, радиатори и др., които са в експлоатация и не са ремонтирани от 60-те години.

Кардинално и дългосрочно решение на въпроса с отоплението на сградата е в преминаване към отопление с природен газ. В тази връзка, и съгласно решение по протокол №18/30.05.2018 г. от заседание на Комисия „Управление на собствеността” към Пленума на ВСС и приета стратегия за намаляване на разходите за отопление на сградите на съдебната власт, предоставени в управление, с писмо изх. №31.07.2018 г., председателят на Комисия „Управление на собствеността” е уведомен, че в непосредствена близост до административната сграда „Съдебна палата” има изградена газоразпределителна мрежа и няма пречка за захранване на сградата с газ по заключение от извършени огледи от представителите на „Ситигаз България” ЕАД и преставена оферта.

Като нерешен проблем многократно е поставян и този с елекрическата инсталация на цялата сграда, която е на повече от 50 години, водещо до честото й претоварване и възникване на аварии, което налага подмяната й.

Вследствие на проливни дъждове през м. юни 2020 г. беше наводнена част от общите части на ІV-ти етаж, както и помещение, което се ползва от ОЗ „Охрана”. За настъпилото застрахователно събитие своевременно бе уведомено Застрахователно дружество „Евроинс” АД, гр. София и с изплатената сума бяха извършени необходимите СМР.

През м.август 2020 г. е подаден сигнал от граждани за падаща фасадна мазилка от източното крило на сградата откъм бул. „Беломорски” и в тази връзка от РСПАБ – Кърджали е съставен Констативен акт №КА-ПБЗН-КЖ0-8-3/13.08.2020 г., с което е дадено предписание за извършване на необходимите строително-ремонтни и възстановителни работи по фасадата на сградата Съдебна палата – Кърджали. При огледа на сградата е установена и частично паднала и падаща мазилка и от фасадата откъм страната на служебния паркинг. В тази връзка, е изпратено мотивирано искане до ВСС за необходимостта от осигуряване на необходимите средства за ремонт и хидроизолация на покрива на източното крило на сградата, протичането на който е основната причина за проблемите с фасадата, както и за частичен ремонт на мазилката на фасадата. След отпускане на необходимите средства е сключен договор на 26.10.2020 г. и са извършени строително-ремонтните работи. След приключване на ремонта и проверка на извършените СМР, обективирани в протокол от 23.11.2020 г., обектът е приет. Гаранцията на извършените ремонтни дейности на покрива е 10-годишна.

Със средства от издръжката на съда беше извършен ремонт – подмяна на ламинат и вътрешно освежаване на три работни помещения, намиращи се на четвъртия етаж, ползвани от съдебните секретари, системния администратор и съдебния архивар, като беше закупено и необходимото обзавеждане.

В изпълнение на чл. 5 от Правилата за планирането, осигуряването на средства за извършването на текущ ремонт на сградния фонд на съдебната власт, е заявена пред ВСС необходимостта от планиране и осигуряване на финансови средства за извършване на текущ ремонт през 2021 година на архивните помещения, както и необходимостта от извършване на обследване на сградата.

Във връзка с горното е получено писмо от Главния секретар на Висшия съдебен съвет (изх. №ВСС-10404/07.01.2021 г.) за взето решение по т.3.2 от протокол №36/16.12.2020 г. на Комисия „Управление на собствеността” при ВСС, че искането в частта за осигуряване на средства за изготвяне на инвестиционен проект ще бъде разгледано след изготвяне на технически паспорт, конструктивно и енергийно обследване на сградата, което ще бъде включено в обществена поръчка през 2021 г. с възложител ВСС.

**2. Техническо осигуряване**

Към края на 2020 г. Окръжен съд – Кърджали разполага с общо 39 бр. компютърни конфигурации (10 извън експлоатация), 2 бр. сървъри, 4 бр. преносими компютри (1 извън експлоатация), 29 бр. принтери (5 извън експлоатация), 15 бр. скенери (2 извън експлоатация), 53 бр. UPS (18 за брак), 2 бр. копирни машини и 2 бр. цялостно аудио оборудване за звукозапис на съдебни заседания за съдебна зала, а именно:

|  |  |  |  |  |  |  |
| --- | --- | --- | --- | --- | --- | --- |
| **Компютри** | | | | | | |
| **Съдии** | **младши съдии** | **съдебни служители** | **съдебни зали** | **секретно деловодство** | **призовкари** | **търг. регистър** |
| **8** | **1** | **13** | **2** | **1** | **1** | **1** |
| **Компютри - общо ползване (Firewall и EISPP сървъри)** | | | | | | |
| **2** | | | | | | |
| **Сървъри** | | | | | | |
| **2** | | | | | | |
| **Преносими компютри** | | | | | | |
| **4** | | | | | | |
| **Принтери** | | | | | | |
| **8** | **1** | **12** | **1** | **1** |  | **1** |
| **Скенери** | | | | | | |
| **1** |  | **11** |  |  |  | **1** |
| **UPS-и** | | | | | | |
| **8** | **1** | **13** | **2** | **1** | **1** | **1** |
| **Копирни машини** | | | | | | |
| **2** | | | | | | |
| **Аудио оборудване за звукозапис за съдебни зали** | | | | | | |
| **2** | | | | | | |
| **UPS-и за сървъри и комуникационни шкафове и др.** | | | | | | |
| **8** | | | | | | |

Посочената компютърна техника е оборудвана със съответни софтуерни продукти – операционни системи Windows 10 и 7, Windows Server 2003/2008; антивирусна програма (ESET Endpoint Antivirus), приложен софтуер (Microsoft Office 2003, Office 2010) и т.н. Останалата налична техника е негодна за използване поради морално и физическо остаряване или негодност поради неотстраними повреди, като част от нея (чиято собственост е на Окръжен съд – Кърджали) предстои да бъде бракувана.

Окръжен съд – Кърджали има изградена локална компютърна мрежа, като е осигурен достъп до мрежата на всички работни места в съда, вкл. и в съдебните зали.

Наличната компютърна техника позволява нормалната работа с използваната в съда деловодна програма АСУД, с ЦСРД, с ЕИСПП, със СИНС, с ЕПЕП, с Програмата за производството по несъстоятелност на „Сиенсис” АД, гр.София.

Всички съдии в съда ползват правно-информационна система "Апис 7", главният счетоводител ползва счетоводна програма “Бизнес процесор WEB – Конто”, както и програма за работни заплати „Омекс - 2000”.

През 2020 г. в Окръжен съд – Кърджали продължава да се използва високоскоростна интернет услуга по оптичен кабел.

* Софтуерни лицензи – антивирусната защита в съда се извършва с получените лицензи от Висш съдебен съвет за антивирусната програма ESET Endpoint Antivirus, която е инсталирана на компютрите на съдии и служители.
* Сървъри – през отчетния период на новозакупения през 2013 г. сървър успешно продължи да се използва деловодната програма АСУД.
* Печатащи устройства – през 2020 г. бе закупен 1 нов принтер, който замени дефектирал.
* Сканиращи устройства – през 2020 г. бяха закупени 6 бр. висикоскоростни скенера, които да обслужват новадата деловодни система ЕИСС.
* Непрекъсваеми токозахранващи устройства – през 2020 г. бяха поетапно подменени 27 бр. морално и физически остарели UPS-и с новозакупените през 2019 година нови.
* Персонални компютри и монитори – през 2020 г. година в съда бяха получени 4 бр.нови компютърни конфигураци, с които бяха заменени морално и физически остарелите компютърни конфигурации.
* Преносими компютри – през 2020 г. в ОС Кърджали не са закупувани или получавани лаптопи.
* Звукозаписни системи за съдебните зали – през 2020 г. продължихме да използваме новите звукозаписни системи.
* Видеоконферентни връзки – през отчетния период, поради създалата се извънредна пандемична ситуация се наложи провеждане на съдебни заседания чрез използване на Скайп-връзка.

Ежедневно се извършват справки чрез отдалечен достъп до НБД „Население” към ГД „ГРАО”, което допринася за бързината на съдебното производство.

Чрез отдалечен достъп се извършват също и справки за местоработата на ответници по делата чрез електронната услуга на Национална агенция по приходите.

Оправомощени служители от специализираната съдебна администрация обявяват съдебни актове в търговския регистър по партидата на търговци, по отношение на които има образувани дела по несъстоятелност.

**VІ. БРОЙ ИЗДАДЕНИ РАЗРЕШЕНИЯ ЗА ИЗПОЛЗВАНЕ НА СРС И ИЗГОТВЕНИ ВЕЩЕСТВЕНИ ДОКАЗАТЕЛСТВЕНИ СРЕДСТВА**

През 2020 г. са образувани 55 бр. частни наказателни дела по искания за даване на разрешения за използване на СРС, разгледани от председателя или оправомощен от него заместник – председател. Издадени са 53 бр. разрешения за използване на специални разузнавателни средства и са получени изготвени 14 бр. веществени доказателствени средства. Постановени са 2 бр. откази за използване на СРС.

**VІІ. БЮДЖЕТ НА ОКРЪЖЕН СЪД – КЪРДЖАЛИ ПРЕЗ 2020 Г.**

Утвърденият бюджет на съда, приет с решение на Пленума на ВСС по протокол №2/30.01.2020 г. и актуализиран с решение на Пленума на ВСС по протокол №2/13.01.2021 г. е в размер на 1 464 751 лв.

**1. Разходи**

Общият размер на усвоените разходи по бюджета на Окръжен съд – Кърджали за 2020 г. са 1 457 735 лв., разпределени по параграфи са както следва:

**§ 01 00 *Заплати и възнаграждения на персонала* 992 119 лв.**

**§ 02 00 *Други възнаграждения и плащания на персонала* 96 998 лв.**

**§ 05 00 *Осигурителни вноски* 232 759 лв.**

**§ 10 00 *Издръжка* и § 19 00 *Платени данъци, такси и адм.санкции* 135 859 лв.**

Разходите, разпределени в процентно съотношение са, както следва:



В сравнителен план разходната част на бюджета през последните 5 години има следните показатели:

|  |  |  |
| --- | --- | --- |
| **Година** | **Разход по бюджета** | **Изменение спрямо предходната година в лева** |
| **2020** | 1 457 735 | 74 221 лв. |
| **2019** | 1 383 514 | 252 059 лв. |
| **2018** | 1 131 455 | 57 007 лв. |
| **2017** | 1 074 448 | 66 365 лв. |
| **2016** | 1 008 083 | Х |

В частност, разходите за издръжка на съда през 2020 г. са завишени със 74 221 лв., което се дължи основно на усвоени средства за извършен неотложен ремонт на част от фасадата и цялостен ремонт на покрива на сградата на Съдебна палата – Кърджали на стойност 63 994 лв. През годината са придобити ДМА под прага на същественост. Закупени са 6 бр. документни скенери на стойност 4 313 лв., както и един принтер за работна станция. Извършени са частични ремонти на няколко работни помещения, както и са подменени част от инвентара, като секции и гардероби. Разходите за комунални услуги, телефони, материали, външни услуги и абонаменти през 2020 г. са запазили нивото си от предходната година, независимо от индекса на инфлация, което се дължи на икономично и ефективно планиране и разходване на средствата. Във връзка с обявената пандемия от COVID-19 и впоследствие въведена извънредна епидемична обстановка, със средства от издръжката на съда през 2020 г. са покривани разходите за дезинфекция, почистване, осигуряване на предпазни средства – маски, ръкавици и дезинфектанти на работещите в Съдебната палата, както и на посетителите, и страни по делата. За тези извънредни разходи на стойност 8 830 лв. не са изисквани допълнителни средства и корекции по бюджета на Окръжен съд – Кърджали.

Сравнителен план на разходите по параграфи през последните две години:



**2. Приходи**

Прогнозираните приходи на Окръжен съд – Кърджали за 2020 г., отразени в проектобюджета за 2020 г. са в размер на 164 800 лв. През отчетният период реализираните приходи на Окръжен съд – Кърджали са в размер на 161 916,49 лв., от които приходите от такси към 31.12.2020 г. са в размер на 98251,05 лв.; 33762,65 лв. от глоби; 29253,73 лв. от съдебни разноски и конфискувани суми, приходи от застрахователни обезщетения в размер на 243,66 лв. и 405,40 лв. от лихви по банкови сметки. В сравнителен план с предходните 5 години приходите имат следните стойности:

|  |  |  |
| --- | --- | --- |
| **Година** | **Общо приходи** | **Изменение спрямо предходната година в лева** |
| **2020** | 161 916 лв. | -145 460 лв. |
| **2019** | 307 376 лв. | 195 403 лв. |
| **2018** | 111 973 лв. | - 46 688 лв. |
| **2017** | 158 661 лв. | 43 775 лв. |
| **2016** | 114 886 лв. | -36 387 лв. |

През 2020 г., въпреки затрудненото епидемично положение в страната и застой на икономиката, съдебните дела и постъпленията на държавни такси са запазили стандартното равнище, което обикновено се очаква да бъде реализирано.

През 2019 г. е отчетен значителен ръст на приходите от такси, което се дължи на постъпили държавни такси по 3 бр. търговски дела със значителен материален интерес и поради това не може да се вземе за база при



сравнение на приходите от такси през 2020 г.

През 2020 г. сумата на постъпилите приходи, събрани чрез възлагане на ЧСИ и ДСИ – такси, глоби и разноски, са в размер на 29 824,42 лв., което е с 60% повече от предходната 2019 г.

**VІІІ. ДОСТЪП ДО ОБЩЕСТВЕНА ИНФОРМАЦИЯ**

През 2020 г. в Окръжен съд – Кърджали в Регистъра на постъпилите писмени заявления по чл. 24 ЗДОИ има вписани 3 бр. заявления за достъп до обществена информация.

|  |  |  |  |  |
| --- | --- | --- | --- | --- |
| **Заявления за достъп до обществена информация** | | | | |
| **2020 година** | **Постъпили**  **Заявления** | **Разрешен достъп** | **Отказ за достъп** | **Основание** |
| **брой** | **Брой** | **брой** | **Нормативна уредба** |
| **От граждани на РБ** | **1** | **1** | **0** | **чл. 11, чл. 13, чл. 24, ал. 1, чл. 34, чл. 41е, ал. 2 ЗДОИ** |
| **От журналисти** | **0** | **0** | **0** |  |
| **От юридически лица** | **0** | **0** | **0** |  |
| **От чужденци и лица без гражданство** | **0** | **0** | **0** |  |
| **От неправителствени организации** | **2** | **2** | **0** | **чл. 11, чл. 13, чл. 24, ал. 1, чл. 34, чл. 41е, ал. 2 ЗДОИ** |
| **ОБЩО** | **3** | **3** | **0** |  |

**ІХ. КОМУНИКАЦИОННА СТРАТЕГИЯ 2014 г. – 2020 г. НА СЪДЕБНАТА ВЛАСТ. ОТЧЕТ. ПЛАН ЗА ДЕЙСТВИЕ.**

След приемането на Комуникационната стратегия на Съдебната власт 2014 г. – 2020 г., в задълженията на съдилищата в страната бяха включени задачи, свързани с изготвянето всяка година на индивидуален план за действия по изпълнението на КС. Планът предвижда по посочените в стратегията стандарти да се извършват различни комуникационни дейности.

В Окръжен съд – Кърджали е въведен План за действие за 2020 г. за изпълнение на Комуникационната стратегия на съдебната власт 2014 г. – 2020 г.

През 2020 г. не са осъществявани срещи, брифинги или пресконференции на председателя на съда с представители на медиите, с оглед пандемията от COVID-19 и мерките, предприети за ограничаване на заразата.

През 2020 г. на страницата на съда в интернет в раздел „Пресцентър“, подраздел „Актуална информация за работата на съда в условията на пандемия” се публикуват заповедите, свързани с организацията на работа на съда и посещенията на съдебната палата, както и актуална информация – прессъобщения по дела и седмичен бюлетин за разглежданите от съда дела.

През 2020 г. в Окръжен съд – Кърджали не са били разглеждани дела с обществен интерес. Не е имало публикации за съда в тази връзка, както и такива относими към реформата на съдебната власт. През м. септември 2020 година в Окръжен съд – Кърджали е проведено първо разпоредително заседание по НОХД за извършено транспортно престъпление, което поради публичната личност на единия от подсъдимите предизвика засилен обществен интерес, и хода на производството по същото беше отразено в местните и националните медии.

През годината в електронните медии не е имало изразени мнения от граждани – позитивни или негативни. Различни дела, предимно наказателни от общ характер, и решенията по тях, са отразявани през 2020 година – в местни вестници и електронни сайтове.

През 2020 г. в Окръжен съд – Кърджали не е провеждан „Ден на отворените врати”.

**ОБОБЩЕН АНАЛИЗ**

**НА РАБОТАТА НА РАЙОННИТЕ СЪДИЛИЩА ОТ СЪДЕБНИЯ РАЙОН НА ОКРЪЖЕН СЪД – КЪРДЖАЛИ**

**І. КАДРОВА ОБЕЗПЕЧЕНОСТ**

**Съдии и съдебни служители**

В **Районен съд – Кърджали** по щат съдиите са седем (вкл. председател и заместник-председател). Заетите съдийски длъжности през 2020 г. са 6: административен ръководител – председател, разглеждащ наказателни дела; заместник на административния ръководител – заместник-председател, разглеждащ наказателни дела; трима съдии, разглеждащи граждански дела и един съдия, разглеждащ наказателни дела. След проведен конкурс през 2020 г. и с Решение по протокол №40 т.10.5.4. от заседанието на СК на ВСС, проведено на 17.11.2020 г., на основание чл. 160 във връзка с чл. 186а, ал. 4 ЗСВ, на длъжност „съдия“ в Районен съд – Кърджали е назначен спечелилия кандидат, но поради подадена жалба срещу решението, до края на 2020 г. мястото е останало незаето.

В Районен съд – Кърджали има три щатни бройки за държавен съдебен изпълнител и две щатни бройки за съдия по вписванията, всички от които са заети. Считано от 11.05.2020 г. до 28.09.2020 г., единият съдия по вписванията е бил в отпуск поради бременност и раждане.

През отчетния период не са образувани наказателни производства срещу съдии и няма наложени наказания по реда на ЗСВ, нито такива, спрямо които е приложен чл. 327 от ЗСВ.

През 2020 г. съдиите при РС-Кърджали са участвали в следните обучения:

|  |  |  |
| --- | --- | --- |
| **Тема на обучението** | **Обучаваща организация** | **Участници** |
| Обучение за запознаване с надградените функционалности на информационната програма на Имотния регистър | АВ  Оперативна програма „Добро управление“ | Хафизе Адем- съдия по вписванията  Радка Колева- съдия по вписванията |
| Електронно дистанционно обучение „Практика на ВКС при отрицателни установителни искове“ | НИП | Невена Калинова- съдия |
| Семинар „Правна закрила на детето: международночастноправни аспекти“ | Съвет на Адвокатска колегия- Кърджали | Невена Калинова- съдия |
| Електронно дистанционно обучение „Особености на делбеното производство, свързани с предмета и страните“ | НИП | Невена Калинова- съдия |
| Електронно дистанционно обучение „Дисциплинарни правомощия на административните ръководители на съдилищата“ | НИП  Оперативна програма „Добро управление“ | Здравка Запрянова- председател на РС |
| Електронно дистанционно обучение „Развиване на компетентност за ефективно изпълнение на професионалните задължения на съдиите” | НИП  Оперативна програма „Добро управление“ | Здравка Запрянова- председател на РС |
| Електронно дистанционно обучение „Практически проблеми и дискусионни въпроси в производството за възстановяване на запазена част от наследство” | НИП  Оперативна програма „Добро управление“ | Невена Калинова- съдия |
| Електронно дистанционно обучение „Последици на наследяването в изпълнителния процес“ | НИП  Оперативна програма „Добро управление“ | Йорданка Костова- ДСИ,  Надежда Маргаритова- ДСИ |
| Електронно дистанционно обучение „Материалноправна отговорност на съдебния изпълнител” | НИП  Оперативна програма „Добро управление“ | Йорданка Костова- ДСИ,  Надежда Маргаритова- ДСИ |
| Обменна програма на EJTN за председатели на съдилища - град Билефелд, Република Германия | Европейска мрежа за съдебно обучение | Здравка Запрянова- председател на РС |
| Дискусия по актуални въпроси на изменение на обвинението | НИП  Оперативна програма „Добро управление“ | Здравка Запрянова- председател на РС,  Вергиния Еланчева- съдия |
| Електронно дистанционно обучение „Събиране, обработка и съхраняване на данни от електронни устройства. Основни характеристики. Проблеми във връзка с чл. 8 от ЕКПЧ и със защитата на личните данни“ | НИП  Оперативна програма „Добро управление“ | Здравка Запрянова- председател на РС |
| Електронно дистанционно обучение „Практически проблеми по приложението на НК и НПК“ | НИП с партньорството на Апелативен съд- Пловдив | Здравка Запрянова- председател на РС,  Вергиния Еланчева- съдия |
| Електронно дистанционно обучение „Практически проблеми по прилагането на чл.218б от НК“ | НИП  Оперативна програма „Добро управление“ | Здравка Запрянова- председател на РС |
| Електронно дистанционно обучение „Разпределение. Несеквестируемост.“ | НИП  Оперативна програма „Добро управление“ | Йорданка Костова- ДСИ |

През 2020 г. в Районен съд – Кърджали заемането на длъжности от съдебната администрация се характеризира с определена динамика, както следва:

Поради придобиване на право на пенсия за осигурителен стаж и възраст са прекратени три трудови договора. Прекратени са трудовите правоотнашения с двама съдебни служители поради преместването им в друг орган на съдебната власт. На свободните щатни бройки са преназначени служители по реда на чл. 13, ал. 2 ПАС, както и са назначени нови съдебни служители след проведени конкурси. Считано от 15.07.2020 г. служителят, заемащ длъжността „счетоводител“ е преназначен на длъжността „главен счетоводител“. От 24.11.2020 г. съдебен секретар ползва отпуск поради бременност и раждане, поради което до завръщането на титуляра е сключено трудово правоотношение със служител при условията на чл. 68, ал. 1 т. 3 КТ. С Решение на СК на ВСС са съкратени две длъжности: „съдебен секретар“ и „счетоводител“, или към 31.12.2020 г. щатната численост на съдебните служители в Районен съд – Кърджали е 26 щ.бр.

Съгласно Класификатора на длъжностите в администрацията на съдилищата, към 31.12.2020 година администрацията на Районен съд – Кърджали е следната:

* Ръководни длъжности: съдебен администратор, който изпълнява и функциите на служител по сигурността на информацията, длъжностно лице по защита на личните данни и длъжностно лице по безопасност и здраве; главен счетоводител, който до края на годината е изпълнявал функциите и на касиер; и административен секретар, който изпълнява функциите на статистик, човешки ресурси и домакин;
* Специализирана администрация, организирана в следните служби: един съдебен деловодител в служба „Регистратура”; един съдебен деловодител в бюро „Съдимост”; трима съдебни деловодители в служба „Наказателно деловодство”; трима съдебни деловодители в служба „Гражданско деловодство”; седем съдебни секретари в служба „Съдебни секретари“; един съдебен архивар в служба „Архив“; двама съдебни деловодители в „Съдебно-изпълнителна служба”; трима призовкари в служба „Връчване на призовки и съдебни книжа“, единият от които изпълнява и функциите на „шофьор“.
* Обща администрация: експертни длъжности – един системен администратор; технически длъжности – един чистач.

Към 31.12.2020 г. са били заети всички 26 щ. бр. за съдебни служители.

При атестирането през м. ноември 2020 г., 13 съдебни служители са получили крайна оценка „1-отличен“, 9 съдебни служители - оценка „2-много добър“ и 1 съдебен служител е получил крайна оценка „5-слаб“. Трима новоназначени съдебни служители не са атестирани, поради отсъствието им през повече от половината период на атестиране. След проведено дисциплинарно производство и на основание чл. 189, ал. 1, вр. с чл. 193, ал. 1 и чл. 194 КТ, със заповед №299/21.09.2020 г., е наложено дисциплинарно наказание „забележка“ на съдебен служител за допуснати нарушения по чл. 149, ал. 3 от ПАС, във вр. с чл. 21 от Етичния кодекс на съдебния служител и чл. 41, т. 12 от Правилника за вътрешния трудов ред в Районен съд – Кърджали.

През 2020 г. съдебните служители са взели активно участие в дистанционни обучения, организирани от НИП, както следва:

|  |  |  |
| --- | --- | --- |
| **Тема на обучението** | **Обучаваща организация** | **Участници** |
| Обучение "Управление и развитие на екипи. Екипна работа и ефективност” | НИП | Таня Цинова |
| Електронно дистанционно обучение „Начално обучение на съдебни служители“ | НИП  ОП „Добро управление“ | Ралица Димитрова  Красимира Атанасова |
| Електронно дистанционно обучение „Длъжностно лице по защита на данните в органите на съдебната власт“ | НИП  ОП „Добро управление“ | Таня Цинова |
| Електронно дистанционно обучение „Изграждане на ефективни умения за оценка и професионално поведение на съдебната администрация“ | НИП  ОП „Добро управление“ | Златка Борисова |
| Обучение „Съдебно-административно обслужване на граждани“ | НИП  ОП „Добро управление“ | Диана Георгиева  Ралица Димитрова |
| Обучение „Връчване на призовки и съдебни книжа“ | НИП  ОП „Добро управление“ | Димо Грудев |
| Електронно дистанционно обучение „Езиковата култура в административната дейност на съдебните служители” | НИП  ОП „Добро управление“ | Златка Борисова  Симона Иванова |
| Обучение „Практическо приложение на основните принципи в административната дейност на новоназначени съдебни служители” | НИП  ОП „Добро управление“ | Росица Петрова |
| Обучение „Съдебно сътрудничество по наказателни дела” | НИП  ОП „Добро управление“ | Кремена Георгиева |
| Електронно дистанционно обучение „Мениджъмънт предизвикателствата в съдебната власт” | НИП | Таня Цинова |

В **Районен съд – Момчилград** щатните длъжности на съдиите, ДСИ и съдиите по вписвания са, както следва: административен ръководител – председател – 1 щ.бр., съдия – 1 щ.бр., ДСИ – 1 щ.бр. и съдия по вписванията – 1 щ.бр., всички – заети.

През 2020 г. Районен съд – Момчилград разполага с 14 щ. бр. за съдебни служители: административен секретар; главен счетоводител; системен администратор; съдебен секретар – 2; съдебен деловодител – 2; секретар в Съдебно - изпълнителна служба; съдебен деловодител „Бюро съдимост“; деловодител в съдебно-изпълнителна служба; съдебен архивар; призовкар; работник, поддръжка сгради – огняр и чистач.

През отчетната 2020 г. е прекратено трудовото правоотношение със служителя, заемащ длъжността “съдебен деловодител наказателно деловодство и Бюро съдимост“, поради навършване на пенсионна възраст. След проведен конкурс на освободената длъжност е назначен съдебен служител.

По щат през отчетния период в **Районен съд – Крумовград** има 2 съдийски длъжности: административен ръководител – председател – 1 щ.бр., съдия – 1 щ.бр., както и държавен съдебен изпълнител – 1 щ.бр. и съдия по вписванията – 1 щ.бр., всички заети. Съгласно Заповеди на Министъра на правосъдието задълженията на съдията по вписванията, при негово отсъствие, се поемани от държавния съдебен изпълнител. Съгласно заповеди на Министъра на правосъдието задълженията на държавния съдебен изпълнител при негово отсъствие, са изпълнявани от съдията по вписванията. При отсъствие на държавния съдебен изпълнител и съдията по вписванията, функциите им се изпълнявани от съдия или председателя на съда.

През 2020 г. Районен съд – Крумовград е бил обезпечен с 10 щ.бр. за съдебни служители в рамките на утвърденото щатно разписание. Същите са структурирани в следните длъжности: административен секретар – 1; главен счетоводител – 1; системен администратор – 1; съдебни секретари – 2; съдебен деловодител – 2; съдебен архивар – 1; призовкар и чистач – 1; и шофьор, който изпълнява функциите на огняр, работник по поддръжката и снабдител. Към 31.12.2020 г. в РС – Крумовград няма незаета щатна длъжност за съдебен служител.

През 2020 г. щатната обезпеченост на съдиите, ДСИ и съдията по вписванията при **Районен съд – Ардино** е следната: административен ръководител – председател – вакантна; съдия, изпълняващ и функциите на „административен ръководител – председател“ – 1 щ.бр.; съдия по вписванията – 1 щ.бр.; и държавен съдебен изпълнител – 1 щ.бр.

Считано от 22.03.2019 г. длъжността „административен ръководител – председател“ на Районен съд – Ардино е вакантна, и до този момент, от 22.03.2019 г. се изпълнява от съдия Валентин Петров. Министърът на правосъдието е назначил с трудов договор № СД-01-513/05.07.2019 г., считано от 08.07.2019 г. Сузан Хасан Хайрула на длъжност ДСИ при РС-Ардино, при условията на чл. 68, ал. 1, т. 4 КТ до провеждането на конкурс за овакантената длъжност, който конкурс е бил обявен, но не е приключил. Съгласно споразумение № ЛС-И-989/06.01.2009 г., функциите на съдия по вписванията при Районен съд – Ардино се изпълняват от Таня Димитрова Толева.

Съдебната администрация на Районен съд – Ардино през 2020 г. е била от 9 щатни бройки, както следва; административен секретар – 1 бр.; главен счетоводител – 1 бр.; системен администратор – 1 бр.; съдебни секретари – 3 бр.; съдебен деловодител – 1 бр.; призовкар – 1 бр. и чистач – 1 бр.

През отчетната 2020 г. са извършени следните кадрови промени: считано от 03.01.2020 г. е прекратено на основание чл. 328, ал. 1, т. 10б КТ трудовото правоотношение със съдебния служител, заемащ длъжността „призовкар“, поради навършване на пенсионна възраст. Със Заповед на и.ф. Председател на Районен съд – Ардино, считано от 03.01.2020 г., на овакантената длъжност „призовкар“ е преназначен съдебният служител, който до този момент е изпълнявал длъжността „чистач“ при Районен съд – Ардино, и който през последните 5 години, съобразно длъжностната си характеристика, е съвместявал и длъжността „призовкар“. На овакантената длъжност „чистач“ на основание чл. 80, ал. 1, т. 9 ЗСВ, е бил назначен служител, считано от 03.01.2020 г.

Съдебните служители в районните съдилища притежават необходимите опит и професионална квалификация за точно и ефективно изпълнение на служебните си задължения. В годишните си доклади председателите на районни съдилища сочат, че през отчетния период не са констатирани съществени слабости или пропуски в работата на отделните служби при съдилищата, нито оплаквания и сигнали на граждани за проявени слабости при изпълнение на служебните им задължения. Всички съдебни служители са запознати с длъжностните си характеристики и с разпоредбите на Правилника за администрацията в съдилищата, като са осъществявали функциите си в съответствие с тях.

Председателят на Районен съд – Кърджали е посочил в доклада си, че не се налагат промени в действащото щатно разписание на длъжностите на съдебните служители, на магистратските длъжности, както и тези на държавните съдебни изпълнители и на съдиите по вписванията, тъй като разпределението им е оптимално и дава възможност за осъществяване на основната функция на този орган на съдебната власт.

Становището на председателя на Районен съд – Крумовград е, че по отношение на съдийските длъжности и броя на съдебните служители, промени в щата не са необходими с оглед обема на работа и средномесечната натовареност на съдиите.

Становището на председателя на Районен съд – Ардино относно необходимостта от промени в щатната численост е, че за нормалното осъществяване на работата по делата, административното обслужване, както и обхващане на всички дейности на органа на съдебната власт, е необходимо запазването на всички длъжности.

Председателят на Районен съд – Момчилград не е изразил становище в доклада относно необходимостта от промени в щата.

**ІІ. ДВИЖЕНИЕ НА ДЕЛАТА ПРЕЗ 2020 Г.**

**1. Брой дела за разглеждане в районните съдилища**

Общият брой първоинстанционни дела, подлежащи на разглеждане от районните съдилища в Кърджалийския съдебен район през 2020 г. е 5 113 бр., от които несвършени от предходен период – 701 бр., или 13,71%; и новообразувани дела – 4 412 бр., или 86,29%.

Посочените дела се разпределят по видове, както следва:

|  |  |  |  |  |  |
| --- | --- | --- | --- | --- | --- |
| **Вид дело** | **Общо за разглеждане (бр.)** | **в. т.ч. несвършени от предходен период** | | **в.т.ч. новообразувани** | |
| **Брой** | **% от общия брой** | **Брой** | **% от общия брой** |
| **Граждански дела** | **2 961** | **541** | **18,27** | **2 420** | **81,73** |
| **Наказателни дела** | **2 152** | **160** | **7,44** | **1 992** | **92,56** |
| **Общо:** | **5 113** | **701** | **13,71** | **4 412** | **86,29** |

Общото постъпление на делата във всички районни съдилища – наказателни и граждански (без нотариалните дела), през отчетния период се разкрива от таблица “Годишен отчет за работата на Районен съд – всички от Кърджалийския съдебен окръг за 12 месеца на 2020 г.” – Приложение №3 към настоящият доклад, представляваща неразделна част от него.

Общото постъпление и динамиката на делата от всички видове в районните съдилища от Кърджалийския съдебен район за последните три години (вкл. 2018 г. и 2019 г.), може да се проследи по диаграмата:



През 2020 г. в районните съдилища е налице намаление в общото постъпление на делата (4 412 бр. новообразувани дела) в сравнение с 2019 г. – 4 996 бр. дела и с 2018 г. - 5 005 бр.

Постъплението на делата по видове – граждански и наказателни, вкл. и разпитите, общо за съдебния район и в отделните районни съдилища през последните три години, в т.ч. и през отчетния период, е видно от следните диаграми:



Намалението в общото постъпление на делата се дължи в намаленото постъпление на гражданските дела – 2 420 бр. дела през 2020 г., 3 085 бр. – 2019 г. и 2 989 бр. дела – 2018 г. От гражданските дела е намален броя на делата, разглеждани по исков ред: 812 бр. – 2020 г., 1 026 бр. – 2019 г., и 873 бр. – 2018 г.; при частните граждански дела: 324 бр. – 2020 г., 457 бр. – 2019 г., като отнесено към 2018 г. е налице увеличение с 2 бр. частни граждански дела. Голямо е намалението в постъплението на делата по чл. 410 и чл. 417 ГПК – 990 бр. - 2020 г., при 1 288 бр. – 2019 г. и 1 479 бр. – 2018 г.; налице е намаление в постъплението на другите граждански дела – 242 бр. – 2020 г., при 266 бр. през 2019 г. и 268 бр. през 2018 г. През отчетния период е налице увеличение на общото постъпление на наказателните дела – 1 992 бр. през 2020 г., 1 911 бр. – 2019 г., но отнесено към 2018 г., е налице намаление с 24 бр. (2 016 бр. – 2018 г.). Най-голямо е увеличението в постъплението на делата от административно-наказателен характер – 628 бр. през 2020 г., 548 бр. – 2019 г., а отнесено към 2018 г. е налице намаление със 79 бр. (707 бр. през 2018 г.). Налице е увеличение на постъплението на частните наказателни дела – 742 бр. през 2020 г., 697 бр. – 2019 г. и 651 бр. – 2018 г. Налице е намаление в постъплението на наказателните дела от общ характер – 329 бр. през 2020 г., 370 бр. – 2019 г. и 379 бр. – 2018 г.; частните наказателни дела – разпити са 149 бр. през 2020 г., 166 бр. – 2019 г., а отнесени към 2018 г. – 117 бр., е налице увеличение.

В отделните районни съдилища от съдебния район посочените тенденции се проявяват по следния начин:

В **Районен съд – Кърджали** е налице съществено намаление в общото постъпление на делата – граждански и наказателни – 2 862 бр. през 2020 г., при 3 229 бр. през 2019 г. (437 бр.). Намалението е в гражданските дела, което се дължи най-вече на същественото намаление на постъпилите заявления по чл. 410 и чл. 417 ГПК – 644 бр. през 2020 г., 876 бр. – 2019 г. и 1 024 бр. – 2018 г. Чувствително е намален броят на гражданските дела, разглеждани по исков ред - 360 бр. през 2020 г., 484 бр. – 2019 г., 454 бр. – 2018 г. Налице е в същото време увеличение на постъпилите наказателни дела спрямо предходните две години, което се дължи на увеличеното постъпление на административно-наказателните дела - 409 бр. през 2020 г., 365 бр. – 2019 г., като в сравнение с 2018 г., когато тези производства са били 499, броят им е по-малък; както и на увеличеното постъпление на частните наказателни дела – 752 бр. през 2020 г., 700 бр. – 2019 г. и 585 бр. – 2018 г.

В **Районен съд – Момчилград** също има намаление в общото постъпление на гражданските и наказателните дела със 122 бр. Намаляло е постъплението на гражданските дела със 128 бр., докато при наказателните дела е налице увеличение с 6 бр. Най-голямо е постъплението на наказателните дела от частен характер – 18 бр. през 2020 г., 12 бр. – 2019 г. и 17 бр. – 2018 г.; на делата по чл. 78а НК – 34 бр. през 2020 г., 20 бр. – 2019 г. и 23 бр. – 2018 г.; и на делата от административно-наказателен характер – 155 бр. през 2020 г., 131 бр. – 2019 г. и 124 бр. – 2018 г. При гражданските дела, при които е налице намаление в постъплението, то е най-голямо при частните граждански дела – 59 бр. през 2020 г., 110 бр. – 2019 г. и 62 бр. – 2018 г.; и при делата по чл. 410 и чл. 417 ГПК – 200 бр. през 2020 г., 243 бр. – 2019 г. и 284 бр. – 2018 г.

В **Районен съд – Крумовград** е налице намаление в общото постъпление на гражданските и наказателни дела, които са 434 бр. през 2020 г., 483 бр. – 2019 г. и 505 бр. – 2018 г. Налице е намаление в постъплението на гражданските дела – 238 бр. през 2020 г., 327 бр. – 2019 г. и 286 бр. – 2018 г. Същевременно е налице увеличение в постъплението на наказателните дела – 133 бр. през 2020 г. (в т.ч. наказателни дела от общ характер – 27 бр.; наказателни дела от частен характер – 3 бр., дела по чл. 78а НК – 1 бр.; частни наказателни дела – 30 бр., частни наказателни дела (разпити) – 25 бр., административно-наказателен характер дела – 47 бр.), при 116 бр. – 2019 г., и е налице намаление с 67 бр. на наказателните дела от всички видове, отнесено към 2018 г. – 505 бр.

В **Районен съд – Ардино** е налице намаление в общото постъпление на делата през 2020 г., което се дължи на намаление в постъплението на гражданските дела – 225 бр. през 2020 г., 235 бр. – 2019 г., но отнесено към 2018 г. е налице увеличение с 23 бр. (202 бр. през 2018 г.). Налице е намаление в постъплението на наказателните дела - 54 бр. през 2020 г. ( в т.ч. наказателни дела от общ характер дела – 13 бр., наказателни дела от частен характер – 4 бр., дела по чл. 78а НК – 4 бр., частни наказателни дела – 13 бр. частни наказателни дела (разпити) – 3 бр., административно-наказателен характер дела – 17 бр.), при 67 бр. – 2019 г., и 76 бр. – 2018 г.

Общият извод, който може да бъде направен е, че в районните съдилища е налице тенденция на намаление в постъплението на гражданските дела, което се дължи на намалението в постъплението на делата по чл. 410 и чл. 417 ГПК, като същевременно е налице тенденция в увеличение постъплението на наказателните дела, което се дължи на по-големият брой на постъпващите административно-наказателен характер дела.

**2. Свършени дела**

През отчетната 2020 г. от районните съдилища в Кърджалийския съдебен район са свършени общо 4 522 бр. дела от всички видове, като относителният дял на свършените дела спрямо делата за разглеждане възлиза на 88,44%. В края на отчетния период са останали несвършени общо 591 бр. дела, което представлява 11,56% от всички налични дела за разглеждане в съдилищата. От свършените дела (4 522 бр.), в 3-месечен срок е приключило разглеждането общо на 4 045 бр. дела, или средно 89,45%.

Посочените дела се разпределят по видове, както следва:

|  |  |  |  |  |  |  |
| --- | --- | --- | --- | --- | --- | --- |
| **Вид дела** | **Общ брой свършени дела** | | **От свършените – в тримесечен срок** | | **Останали несвършени в края на отчетния период** | |
| **Брой** | **% от общия брой дела за разгл.** | **Брой** | **% от свършените дела** | **Брой** | **% от общия брой дела за разгл.** |
| **Граждански дела** | **2 542** | **85,85** | **2 254** | **88,67** | **419** | **14,15** |
| **Наказателни дела** | **1 980** | **92,01** | **1 791** | **90,46** | **172** | **7,99** |
| **Общо:** | **4 522** | **88,44** | **4 045** | **89,45** | **591** | **11,56** |

Тези данни сочат, че са свършени по-малък брой дела през годината, както е и по-малък броят на останалите несвършени дела към 31.12.2020 г., което се дължи на намалението на общия брой постъпили дела в районните съдилища – 4 412 бр. през 2020 г., при 4 996 бр. през 2019 г. Броят на делата, които са останали несвършени в края на отчетния период е 591 бр., при 702 бр. в края на 2019 г. В процентно изражение е налице намаление на останалите несвършени дела в края на отчетния период спрямо общия брой дела за разглеждане – 11,56% в края на 2020 г., при 12,61% в края на 2019 г. Налице е намаление на процентното съотношение на свършените в 3-месечен срок дела – 89,45% в края на 2020 г., при 92,62% в края на 2019 г.

От останалите несвършени граждански дела в районните съдилища, общо 61 бр. са със срок на разглеждане повече от 1 година, от които 54 бр. – от 1 до 3 години, 5 бр. – от 3 до 5 години и 2 бр. – над 5 години. Изложеното показва, че е налице значително увеличение (с 45 бр.) през 2020 г. на броя на несвършените граждански дела, чието разглеждане продължава повече от 1 година, в сравнение с 2019 г., когато същите са били общо 16 бр. По отношение на несвършените наказателни дела от всички видове - общо 66 бр., със срок на разглеждане до 3 месеца от образуване на делото са 48 бр.; от 3 до 6 месеца – 8 бр.; от 6 месеца до 1 година – 7 бр.; и над 1 година – 3 бр. Изложеното показва, че е намален през отчетния период броя на несвършените наказателни дела от всички видове, разглеждането на които е забавено над инструктивния 3-месечен срок – 18 бр. през 2020 г. при 19 бр. през 2019 г.

В **Районен съд – Кърджали** в края на отчетния период са останали несвършени общо 346 бр. дела, от които наказателни – 118 бр. и граждански – 228 бр. Като причини за неприключване на делата, в отчетния доклад са посочени: направени допълнителни доказателствени искания от страните; оспорване на съдебни експертизи; неизготвени в срок експертни заключения, липса или ограничен брой вещи лица в определени области – медицина, геодезия и картография, архитектура, компютърни специалисти; неявяване на свидетели по делата; представяне на болнични листове от страни по делата.

В **Районен съд – Момчилград** са останалите общо несвършени 138 бр. дела (101 бр. граждански и 37 бр. наказателни). В отчетния доклад на този съд са посочени следните причини за неприключване на делата в края на 2020 г.: 103 бр. дела са постъпили и образувани в края на 2020 г. – през м. ноември и м. декември, а останалите несвършени дела представляват такива с фактическа и правна сложност, както и са налице такива дела, които са отложени за събиране на доказателства. Посочени са и други причини за отлагането на делата, определени като такива от обективен характер: затруднения в призоваването на страните, вещите лица и свидетелите по делата, както и при връчването на съдебни книжа, дължащи се на силно изразените миграционни процеси в региона; заболяване на страни и участници по дела и техните защитници, вкл. и невъзможността на упълномощени процесуални представители да участват в съдебно заседание; поради служебна ангажираност по дела в други съдилища; работа в тежките условия на извънредно положение; заболяване от коронавирусна инфекция на страни и участници по дела.

В **Районен съд – Крумовград** в края на отчетния период са останали несвършени общо 58 бр. дела, от които наказателни – 7 бр. и граждански – 51 бр. Посочените причини за това са изцяло аналогични с тези, описани в доклада на Районен съд – Момчилград.

В **Районен съд – Ардино** в края на 2020 г. са останали несвършени 10 бр. наказателни дела, образувани в края на годината и е било невъзможно да бъдат насрочени, разгледани и решени в годината на образуването им. Несвършените граждански дела са 39 бр., 6 бр. от които са постъпили през м. декември на 2020 г., 7 бр. през м.ноември на 2020 г. и 13 бр. през м. октомври 2020 г., като по същите не са изтекли сроковете по чл. 131 ГПК – за отговор, респ. за размяна на книжа. По 10 бр. от делата, останали висящи в края на отчетния период, през м. януари 2021 г., са постановени съдебни актове. Като обективни причини за неприключването на посочените по-горе 49 бр. граждански дела през 2020 г., в отчетния доклад на Районен съд – Ардино са посочени: въведеното за периода 13.03.2020 г. – 13.05.2020 г. извънредно положение, през който период е било преустановено разглеждането на дела, освен в неотложни случаи, но не е било преустановено постъплението на делата в съда. Като причини за отлагането на дела след този период са посочени – предпазливо насрочване на съдебни заседания по делата, при спазване на противоепидемичните мерки с цел ограничаване на разпространението на заразата; затегнат режим на допускане до сградата на съда на граждани, страни, процесуални представители, вещи лица или участници в процеса; заразяване и карантиниране на страни в процеса, техни процесуални представители, участници в процеса, магистрати или съдебни служители, водещо до невъзможност за сформиране на съдебен състав за разглеждане на насрочените дела точно вкрая на отчетната календарна година.

**2.1. Свършени по същество дела. Брой прекратени дела**

През 2020 г. в районните съдилища от Кърджалийският съдебен район по същество са свършени общо 3 609 бр. дела, които по видове се разпределят, както следва: граждански дела – 2 045 бр.; наказателни дела – 1 564 бр.

Прекратени през 2020 г. в районните съдилища от Кърджалийския съдебен район са общо 913 бр. дела, от които: 497 бр. граждански дела и 416 бр. наказателни дела.

Сочените от районните съдилища в годишните им отчетни доклади причини за прекратяване на гражданските дела се свеждат най-често до: оттегляне или отказ от иска; неотстраняване на нередовност на исковата молба; постигане на съдебна спогодба между страните; прекратени брачни дела по чл. 50 СК – поради неявяване на молителите в съдебно заседание; при развод по исков ред по чл. 49 СК – поради неявяване на ищеца без уважителна причина; непоискано възобновяване в 6-месечния срок от спиране на производството по общо съгласие на страните; недопустимост на иска и изпращане за разглеждане на компетентен съд.

От прекратените общо 416 бр. наказателни дела, 194 бр. наказателни дела от общ характер са прекратени поради сключване на споразумения между защитника на обвиняемия/подсъдимия и прокурора по реда на чл. 381 – чл. 384 НПК, одобрени от съда; 7 бр. дела са върнати за доразследване на съответната районна прокуратура и 8 бр. НОХД са прекратени по други причини. 35 бр. НЧХД дела са прекратени поради оттегляне на тъжбата; неявяване на тъжителя; постигане на споразумение; изпратени на районната прокуратура по компетентност; неизправяне на нередовност в тъжбата. През отчетния период са прекратени 3 бр. дела по чл. 78а НК, от които 1 бр. – поради изявление на пострадалото лице, че не желае да се води наказателно производство; 1 бр. поради отвод на всички съдии и делото е изпратено на ВКС за определяне на друг еднакъв по степен съд за разглеждане на делото; 1 бр. – по други причини. Останалите 54 бр. (ЧНД, вкл. разпити) са прекратени поради изпращане на дела по подсъдност; поради изпълнени съдебни поръчки; неявяване на свидетел или обвиняем при насрочени разпити; кумулации и реабилитации – поради недопустимост на молбите и недопустимост или оттегляне на жалбите. Прекратени са и 115 бр. дела от административно-наказателен характер, поради просрочване, недопустимост или оттегляне на жалбите, както и изпратени по подсъдност.

**2.2. Обжалвани дела**

През 2020 г. са били обжалвани постановените от районните съдилища съдебни актове по общо 421 бр. дела, от които по граждански дела – 176 бр. и по наказателни дела – 245 бр.

Резултатите от инстанционната проверка по посочените дела (обжалвани пред Окръжен съд – Кърджали и Административен съд – Кърджали), отразени в годишните доклади, са следните:

|  |  |  |  |  |
| --- | --- | --- | --- | --- |
| **Вид дело** | **Общ брой обжалвани дела** | **Потвърдени** | **Отменени изцяло** | **Отменени отчасти (изменени)** |
| **Граждански дела** | **176** | **61** | **29** | **25** |
| **Наказателни дела** | **245** | **184** | **48** | **8** |
| **Общо:** | **421** | **245** | **77** | **33** |

Причините за цялостна отмяна на съдебни актове по първоинстанционни наказателни и граждански дела в съдилищата от Кърджалийския съдебен район (по 77 бр. дела), и постановяване на нови съдебни актове по същество от по-горната инстанция, респ. връщане на делата за ново разглеждане от друг състав на съда, се свеждат до: нарушение на материалния закон или допуснати съществени отстраними процесуални нарушения при постановяване на актовете и при разглеждане на делата.

**2.3. Структура на наказаната престъпност**

Наказателните дела от общ характер, подлежащи на разглеждане от **районните съдилища** в Кърджалийския съдебен район – видове и брой по глави от НК, през отчетния период са общо, както следва:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Районни съдилища - Структура на наказаната престъпност** | | | | | | | | |
| **Престъпления по глава от НК** | **Дела за разглеждане** | | | **Свършени дела** | | | **Съдени лица (бр.)** | **Осъдени**  **лица (бр.)** |
| **Несвършени от предходен период** | **Новообразувани** | **Общ брой** | **Решени по същество** | **Прекратени** | |
| **Споразумение по реда на чл.381 НПК** | **По други причини** |
| **По Глава II** | **4** | **23** | **27** | **7** | **10** | **2** | **24** | **21** |
| **По Глава III** | **0** | **4** | **4** | **1** | **3** | **0** | **4** | **4** |
| **По Глава IV** | **2** | **10** | **12** | **10** | **1** | **0** | **11** | **11** |
| **По Глава V** | **5** | **38** | **43** | **21** | **14** | **2** | **48** | **47** |
| **По Глава VI** | **1** | **11** | **12** | **2** | **8** | **1** | **11** | **9** |
| **По Глава VII** | **0** | **0** | **0** | **0** | **0** | **0** | **0** | **0** |
| **По Глава VIII** | **2** | **12** | **14** | **3** | **9** | **0** | **13** | **12** |
| **По Глава IX** | **1** | **18** | **19** | **5** | **11** | **1** | **19** | **18** |
| **По Глава X** | **0** | **1** | **1** | **0** | **1** | **0** | **1** | **1** |
| **По Глава XI** | **21** | **212** | **233** | **70** | **137** | **9** | **217** | **209** |
| **По Глава XII** | **0** | **0** | **0** | **0** | **0** | **0** | **0** | **0** |
| **По Глава XIII** | **0** | **0** | **0** | **0** | **0** | **0** | **0** | **0** |
| **По Глава XIV** | **0** | **0** | **0** | **0** | **0** | **0** | **0** | **0** |
| **Общо:** | **36** | **329** | **365** | **119** | **194** | **15** | **348** | **332** |

Данните показват, че е най-голям броят на новообразуваните дела по Глава ХІ „Общоопасни престъпления” – 212 бр.; следвани от делата по Глава V „Престъпления против собствеността” – 38 бр.; по Глава ІІ „Престъпления против личността” – 23 бр.; по Глава ІХ „Документи престъпления” – 18; по Глава VІІІ „Престъпления против дейността на държавните органи и обществените организации” – 12 бр.; по Глава VІ „Престъпления против стопанството” – 11 бр.; по Глава ІІІ „Престъпления против правата на гражданите” – 4 бр.; по Глава ІV „Престъпления против брака, семейството и младежта” – 2 бр. и по Глава Х „Престъпления против реда и общественото спокойствие” – 1 бр.

**Относителен дял на осъдителните присъди спрямо внесените прокурорски актове по видове престъпления**

Относителният дял на осъдителните присъди (респ. споразумения по чл. 381 и сл. НПК, имащи последиците на влезли в сила присъди) спрямо внесените прокурорски актове по видове престъпления в районните съдилища от Кърджалийския съдебен район през 2020 г. е, както следва:

|  |  |  |
| --- | --- | --- |
| **Престъпления по глава от НК** | **Брой** | **%** |
| **По Глава II** | **17** | **62,96** |
| **По Глава III** | **4** | **100,00** |
| **По Глава IV** | **11** | **91,67** |
| **По Глава V** | **35** | **81,40** |
| **По Глава VI** | **10** | **83,33** |
| **По Глава VIІ** | **0** | **0,00** |
| **По Глава VIII** | **12** | **85,71** |
| **По Глава IX** | **16** | **84,21** |
| **По Глава X** | **1** | **100,00** |
| **По Глава XI** | **207** | **88,84** |

Така, по Глава Х „Престъпления против реда и общественото спокойствие” – 1 бр. и по Глава ІІІ „Престъпления против правата на гражданите” – 4 бр., са налице 100% осъдителни присъди, а по останалите глави от НК процентът на осъдителните присъди е от 62,96 до 91,67.

**2.4. Брой, конкретизация и причини за оправдателни присъди**

Отрайонните съдилища през 2020 г. са постановени общо 313 бр. осъдителни присъди и споразумения по чл. 381 и сл. НПК по наказателни дела от общ характер, от които 299 бр. са влезли в сила. Със същите са осъдени 332 бр. лица.

През 2020 г. са постановени 2 бр. оправдателни присъди по 2 бр. НОХД и 1 бр. оправдателно решение по постановление за освобождаване от наказателна отговорност по чл. 78а НК по 3 бр. дела, всичките на Районен съд – Момчилград. В годишният отчетен доклад на този съд не са посочени причини за постановяването им.

От Районен съд – Кърджали, Районен съд – Крумовград и Районен съд – Ардино няма постановени оправдателни присъди през отчетния период.

**ІІІ. АНАЛИЗ И ОЦЕНКА НА ПРАВОРАЗДАВАТЕЛНАТА ДЕЙНОСТ НА РАЙОННИТЕ СЪДИЛИЩА ОТ СЪДЕБНИЯ РАЙОН НА ОКРЪЖЕН СЪД – КЪРДЖАЛИ**

Данните, съдържащи се в годишните отчетни доклади на районните съдилища от съдебния район сочат на много добро ниво на осъществяване на дейността им що се касае срочността на разглеждане на делата и свършване на делата. Срочността на разглеждане и свършване на делата е много добра – средно районните съдилища са свършили в 3-месечен срок 90% от общо свършените през 2020 г. наказателни дела от всички видове; както и 89% от свършените граждански дела от всички видове, което е значително над средния процент за страната за 2019 г. (79% по наказателните дела и 80% по гражданските). В Районен съд – Крумовград този процент е по-висок и от средния такъв за съдебния район - 97% по гражданските дела и 99% по наказателните дела. По посочения показател, районните съдилища от Кърджалийския съдебен район традиционно се нареждат на едно от първите места измежду районните съдилища в страната, както по отношение срочността на свършване на НОХ и НЧХ дела, така и по отношение на същия показател за гражданските дела. Същевременно, през настоящия отчетен период са свършени средно 89% от всички видове дела общо за районните съдилища от съдебния район в тримесечен срок от образуването им, което е отличен показател за поредна година, в сравнение със средния процент за страната за 2019 г. – 80%. Подобрен през този отчетен период е показателят на районните съдилища по отношение на процента на отложените към насрочените граждански дела, разглеждани в открито съдебно заседание: средно 39,24% през 2020 г., при 40,42% през 2019 г., а съотношението на отложените към насрочените дела, без I-во и помирително заседание е 35,98% през 2020 г., при 39,75% през 2019 г.; по отношение на НОХ дела и НЧХ дела - 41,74% през 2020 г. при средно 39,64% през 2019 г.

През 2020 г. за показателите съотношение на отложените след първото по делото заседание дела спрямо насрочените за разглеждане такива и сроковете за свършване разглеждането на делата, са относими обективните фактори, описани в доклада по отношение на Окръжен съд – Кърджали, и произтичащи от пандемията COVID-19: преустановяване работата по делата, с изключение само на някои производства, през периода на извънредно положение 13.03.2020 г. - 13.05.2020 г.; спиране на процесуалните срокове за повече от два месеца; двукратното отсрочване на насрочени за разглеждане в открито съдебно заседание дела през този период; отлагане на открити съдебни заседания по дела поради заболяване на съдии и на страни по делата от COVID-19 след възстановяване на работата.

По отношение качеството на правораздавателната дейност на съдиите от районите съдилища, въз основа на резултатите от инстанционния контрол, упражнен от Окръжен съд – Кърджали през 2020 г. в сравнение с 2019 г., е налице влошаване на показателя по отношение на потвърдените присъди, както и тези присъди, които са отменени изцяло и е постановена нова присъда или делото е върнато за ново разглеждане от друг състав на съда или на прокурора, а по отношение на показателя изменени присъди е налице подобрение. По отношение на гражданските дела също е влошен показателя по отношение потвърдени съдебни актове, влошен е показателят по отношение на изменението (частичната отмяна) на съдебните актове, както и е влошен показателят по отношение на цялостната отмяна на решението с постановяване на ново решение и обезсилването на съдебните актове на районните съдилища по този вид дела.

Така, по отношение на свършените по същество от Окръжен съд – Кърджали обжалвани дела на районните съдилища от всички видове (без частните жалби и досъдебните производства) през 2020 г. дела – 63 бр. (84 бр. – 2019 г.), са потвърдени присъдите по 40 бр. дела – 53,85% (54 бр., или 63,49% – 2 019 г.), изменени са присъдите по 7 бр. дела – 15,39 % (14 бр. – 23,81% – 2019 г.) и са отмени изцяло присъдите с постановяване на нова присъда или дело е върнато за ново разглеждане по 16 бр. дела, или 30,76% (16 бр., или 12,70% - 2019 г.).

От разгледаните и свършените през 2020 г. от Окръжен съд – Кърджали въззивни граждански дела – 167 бр. (188 бр. – 2019 г.), са били потвърдени съдебните актове по 82 бр., или 47,20% от делата (117 бр., или 62,24% – 2019 г.), изменени или отменени отчасти по 25 бр. дела – 17,60% (24 бр., или 16,78% – 2019 г.) и са отменени изцяло с постановяване на ново решение или обезсилени – 60 бр. дела, или 35,20% (47 бр., или 20,98% – през 2019 г.).

**ІV. ВРЪЩАНЕ НА ДЕЛА ЗА АДМИНИСТРИРАНЕ НА РАЙОННИТЕ СЪДИЛИЩА**

През 2020 г. от Окръжен съд – Кърджали са били върнати на районните съдилища за администриране общо 21 бр. жалби, образувани във въззивни дела, от които на Районен съд – Кърджали - 12 бр. въззивни жалби и частни жалби по граждански дела; на Районен съд – Момчиград – 6 бр., от които 3 бр. въззивни жалби по граждански дела и 3 бр. частни жалби по въззивни частни наказателни дела; Районен съд – Крумовград – 2 бр. частни жалби по въззивни частни граждански дела и на ДСИ при Районен съд – Ардино – 1 бр. жалба срещу действията на съдебния изпълнител.

Причините за връщане на делата за администриране се свеждат до следното: по гражданските дела – не е изпратен препис от жалбата на насрещната страна или на всички насрещни страни, за отговор; не е изтекъл срокът за отговор на жалбата; не са определени правилно и не са събрани в пълен размер дължимите държавни такси за обжалването; не е изпълнена процедурата по връчване на възражение по чл. 423 ГПК на заявителя в заповедното производство за отговор; нередовни адвокатски пълномощни за подаване на въззивна жалба и не е събрана държавна такса; по наказателните дела – за комплектоване на жалбата с делото и за изпращане на препис от жалбата/протеста на другата страна.

**V. НАТОВАРЕНОСТ**

Натовареността на съдиите от районните съдилища през 2020 г. е показаната в следната таблица:

|  |  |  |  |  |
| --- | --- | --- | --- | --- |
| **Районни съдилища – Натовареност** | | | | |
|  |  |  |  |  |
| **Районен съд** | **Натовареност по щат** | | **Действителна натовареност** | |
| **Спрямо общ брой дела за разглеждане** | **Спрямо свършени дела** | **Спрямо общ брой дела за разглеждане** | **Спрямо свършени дела** |
| **Районен съд – Кърджали** | **39,00** | **34,88** | **45,50** | **40,69** |
| **Районен съд – Момчилград** | **45,08** | **39,33** | **45,08** | **39,33** |
| **Районен съд – Крумовград** | **18,08** | **15,67** | **18,08** | **15,67** |
| **Районен съд – Ардино** | **13,38** | **11,33** | **26,75** | **22,67** |

През 2020 г. с най-голяма натовареност по щат спрямо делата за разглеждане са съдиите в Районен съд – Момчилград – 45,08 бр. дела месечно при 39,00 бр. дела на съдиите при Районен съд – Кърджали; 18,08 – на Районен съд – Крумовград и 13,38 – на Районен съд – Ардино. Тази натовареност спрямо свършените дела е най-голяма при Районен съд –Кърджали – 39,33; следвана от Районен съд – Момчилград – 34,88; Районен съд – Крумовград – 15,67 и Районен съд – Ардино – 11,33. С най-голяма действителна натовареност спрямо делата за разглеждане е Районен съд – Кърджали – 45,50, следвана от Районен съд – Момчилград – 45,08; Районен съд – Ардино – 26,75 и Районен съд – Крумовград – 18,08. Спрямо свършените дела, с най-голяма действителна натовареност е Районен съд – Кърджали – 40,69; Районен съд – Момчилград – 39,33; Районен съд – Ардино – 22,67 и Районен съд – Крумовград – 15,67.

За сравнение на натовареността с тази през 2019 г., за която има изнесени официални данни от ВСС, средната натовареност на районните съдилища в областните градове в страната по щат: към делата за разглеждане е 47,63 (39,00 на Районен съд – Кърджали през 2020 г.), към свършените дела – 38,44 (34,88 на Районен съд – Кърджали). Действителната натовареност към делата за разглеждане 56,90 (45,50 на Районен съд – Кърджали), към свършените дела – 45,92 (40,69 на Районен съд – Кърджали).

За районните съдилища извън областните центрове в страната, през 2019 г. средната натовареност по щат към: делата за разглеждане е 37,43 (25,51 средна натовареност на районните съдилища от Кърджалийския съдебен район извън областния център), към свършените дела – 32,70 (22,11 средна натовареност на районните съдилища от Кърджалийския съдебен район извън областния център). Действителната натовареност към: делата за разглеждане е 43,41 (29,97); а към свършените дела – 37,92 (25,89).

**VІ. ДЪРЖАВНО СЪДЕБНО ИЗПЪЛНЕНИЕ**

През 2020 г. е налице намаление на общото постъпление на изпълнителните дела. Постъпили са общо 492 бр. изпълнителни дела, при 591 бр. постъпили такива през 2019 г. Налице е намаление (с 83 бр.) в общия брой на свършените изпълнителни дела в съдилищата – общо 366 бр. през 2020 г. при 449 бр. изпълнителни дела през 2019 г. Събраните през отчетния период суми са намалели, спрямо предходния период, а именно: през 2020 г. са събрани от ДСИ общо 513 046 лв. спрямо събраните през 2019 г. са събрани от ДСИ общо 589 803 лв. Намаляла е подлежащата на събиране сума по постъпилите изпълнителни дела през отчетния период, в сравнение с тази през предходния такъв – 383 503 лв. през 2020 г. при 855 735 лв. през 2019 г. Налице е намаление на останалата за събиране общо сума в края на отчетния период по несвършените изпълнителни дела в районните съдилища, като същата възлиза на 11 876 949 лв. през 2020 г. при 12 973 601 лв. през 2019 г.

Председателят на Районен съд – Кърджали е посочил в доклада на този съд като причини за намалението в общото постъпление на изпълнителните дела, свършените изпълнителни дела и по отношение на събраните суми: нисък материален интерес на образуваните изпълнителни дела; сериозно негативно влияние върху постъплението и образуването на изпълнителни дела на обявеното извънредно и извънредно епидемично положение и произтичащото от това общо влошаване на икономическото положение в страната.

В докладите на останалите районни съдилища липсва анализ на причините за направените констатации.

Сравнителните данни за общото постъпление и свършване на изпълнителните дела в Кърджалийския съдебен район, вкл. и останалите несвършени изпълнителни дела, ведно с постъпилите за събиране, събрани и останали за събиране суми в края на съответния отчетен период, за 2020 г. и за предходните три години, могат да се проследят в таблицата:

|  |  |  |  |  |  |  |
| --- | --- | --- | --- | --- | --- | --- |
| **Районни съдилища – Изпълнителни дела** | | | | | | |
| **Година** | **Брой постъпили дела** | **Сума за събиране по постъпилите дела през отчетния период** | **Свършени дела** | **Събрана сума през отчетния период** | **Останали несвършени дела** | **Останала сума за**  **събиране** |
| **2017** | **704** | **841 318** | **571** | **1 063 766** | **2 319** | **19 138 608** |
| **2018** | **649** | **653 843** | **604** | **577 705** | **2 241** | **12 883 962** |
| **2019** | **591** | **855 735** | **449** | **589 803** | **2 183** | **12 973 601** |
| **2020** | **492** | **383 503** | **366** | **513 046** | **2 241** | **11 876 949** |

**VІІ. ДЕЙНОСТ НА СЪДИИТЕ ПО ВПИСВАНИЯТА**

Дейността по вписванията в районните съдилища през отчетния период бележи увеличение в сравнение с предходния такъв – общо 10 336 бр. извършени вписвания през 2020 г. при 9 493 бр. през 2019 г.

За сведение: РС – Кърджали – 5 593 бр. извършени вписвания през 2020 г. при 5 649 бр. бр. през 2019 г.; РС – Момчилград – 2 185 бр. извършени вписвания през 2020 г. при 1 873 бр. през 2019 г.; Районен съд – Крумовград – 1 739 бр. извършени вписвания през 2020 г. при 1 426 бр. през 2019 г.; и Районен съд – Ардино – 819 бр. извършени вписвания през 2020 г. при 545 бр. през 2019 г.

**VІІІ. СГРАДЕН ФОНД**

**Районен съд – Кърджали** ползва първи и втори етаж от сградата на съдебната палата, намираща се на бул.”Беломорски” № 48 в гр. Кърджали.

В южното крило на първия етаж от сградата се намират: офис на банка, служба „Гражданско деловодство”, служба „Наказателно деловодство“, съдебна зала № 2, две помещения за Агенцията по вписванията, регистратура „Секретно деловодство”, служба „Призовки и връчване на съдебни книжа“, системният администратор, стая за съхранение на веществени доказателства.

Отбелязана е в доклада нуждата от обособяване на адвокатска стая, както и че предвид увеличаващото се постъпление на наказателни дела, стаята на наказателното деловодство се явява тясна да побере висящите дела, нужната техника и оборудване, както и да остане място за обслужване на гражданите.

В северното крило на първия етаж се намират: съдебна зала №1, служба „Регистратура“, бюро „Съдимост“, съдебно-изпълнителна служба, държавните съдебни изпълнители, едно помещение за съхранение на веществени доказателства и едно помещение, ползвано от Агенцията по вписванията за архив.

На втория етаж се помещават: административният ръководител, заместникът на административния ръководител, районните съдии, съдебният администратор, служба „Счетоводство“, административният секретар, служба „Архив”, служба „Съдебни секретари“, зала №3 и помещение, което предстои да бъде преустроено в съвещателна стая.

През 2020 г., с решение по протокол №10/18.03.2020 година на комисия „Бюджет и финанси“ към ВСС е увеличен бюджетът по §51-00 „Основен ремонт на ДМА“ на Районен съд – Кърджали с 35 820 лв. с цел „Осигуряване средства за обект „Преустройство и ремонт на съдебна зала №3 – 57 кв.м. в две самостоятелни помещения, включително проект“. Направен е мащабен ремонт на втория етаж, като съдебна зала №3 е преустроена в общо помещение за съдебните секретари и е обособен отделна стая за служба „Архив“. По този начин е освободен кабинет за седмия съдия. Направена е малка съдебна зала №3, за ползване от дежурните състави, кабинет за съдебния администратор и още една стая, която предстои да изпълнява функциите на съвещателна стая.

През 2020 г. е освежен кабинета на системния администратор. Извършена е и подмяна на осветителните тела в кабинет на съдия с LED осветителни тела, с оглед постигане на по-голяма икономия и по-добра осветеност.

През м. ноември 2020 г. е направено предложение от административния ръководител до комисия „Бюджет и финанси“ при ВСС за увеличение на бюджетната сметка по §10-00 „Издръжка“ с 6 220 лв. за обзавеждане кабинета на новоназначен магистрат, както и за подмяна на обзавеждането на кабинета на председателя, съгласно утвърдените с решение на ВСС по протокол №17 от 18.07.2019 г. лимити. С протокол №30 от заседание на Пленума на ВСС, проведено на 10.12.2020 г., е утвърдено исканото увеличение. През 2020 г. са закупени: офис-обзавеждане за кабинетите на седмия съдия и административния ръководител; частично обзавеждане за съдебния администратор; 12 бр. метални рафтове за служба „Архив“; 9 бр. контейнери за бюро за съдебните секретари и за наказателно деловодство; 2 бр. климатици, предназначени за ремонтираната зала №3, превърната в стая за съдебните секретари и за служба „Архив“; 6 бр. работни столове, с което продължава поетапната подмяна на амортизирани такива. Всички работни места на съдии и съдебни служители са оборудвани с офис-обзавеждане, което при наличие на финансов ресурс, се обновява поетапно всяка година.

**Районен съд – Момчилград** се помещава в закупената през 2004 г. от Министерство на правосъдието сграда за нуждите на РС – Момчилград и РП – Момчилград, която понастоящем напълно задоволява нуждите на съда. През 2020 г. са извършени частични ремонтни дейности, изразяващи се в смяна на стари дограми прозорци с нови PVC прозорци, с което е повишена шумо- и топло изолацията на работните помещения. Подменени са и подовите настилки на 2 бр. работни помещения, а работникът по поддръжката на съда е извършил освежаване на няколко работни помещения, съдебната зала, както и на коридорите на първия и втория етаж на съдебната палата и други допълнителни ремонтни дейности. Закупени са и съответни офис мебели, като всички тези ремонтни дейности и допълнително закупени техники са от реализирани икономии в съда.

**Районен съд – Крумовград** е настанен в сградата на Съдебната палата, публична държавна собственост. Същата е масивна, двуетажна с едноетажна пристройка към нея, представляваща съдебна зала и е разположена в централната част на гр. Крумовград, пл.”България” №17. Районен съд – Крумовград ползва и две помещения от втори етаж на двуетажна административна сграда, прилепена на калкан към сградата на Съдебната палата и свързана с нея чрез вътрешно стълбище и коридор, представляващи част от предоставените със заповед № РД-09-159/19 .05. 2004 г. на Областния управител на Област Кърджали, за нуждите на Районен съд – Крумовград помещения, в което се помещават съдията по вписванията и служителката на Агенция по вписванията. През 2017 г. са актуализирани актовете за публична държавна собственост, с отразена забележка, касаеща правата на управление на недвижимия имот.

**Районен съд – Ардино** ползва всички помещения от третия и половината от помещенията на втори етажи от съдебната сграда. На втория етаж на същата се помещава и Териториално отделение – Ардино към Районна прокуратура – Кърджали.

На 02.07.2001 г. с Разпореждане № 31 на МС, сградата в която се помещава РС – Ардино е обявена за имот – публична държавна собственост, като същия е предоставен безвъзмездно за управление на Министерството на правосъдието за нуждите на Районен съд – Ардино. С протокол за предаване на недвижим имот публична държавна собственост от 04.10.2001 г., от комисия, назначена със заповед №ОУ-336 от 04.10.2001 г. на Областен управител на Област Кърджали, е извършено фактическото предаване на държавния недвижим имот, находящ се в град Ардино, ул.”Републиканска” №6, кв.11, парцел III, пл.сн. №198 по застроителния и регулационен план на града, представляващ втори и трети етажи от триетажна масивна административна сграда със смесена конструкция, със застроена площ 155,5 кв.м., актувана с АДС № 1443/08.12.1992 г. на Община Ардино, на комисия назначена със заповед № 131/03.10.2001 г. на Председателя на Окръжен съд – Кърджали, издадена на основание заповед №ЛС-И-453/22.08.2001 г. на Министъра на правосъдието.

През 2016 г. са предприети действия за изпълнение изискванията на §83 ал.1 от ПЗР на ЗСВ и Решение по т. 27.1 от Протокол №24/09.06.2016 г. на Пленума на ВСС, за отразяване промяната в собствеността на имота, ползван от съда, във връзка с преминаването на имота от собственост на МП към ВСС, и респективно за съставяне на нови актове за публична държавна собственост със отразяване в тях на титулярите на правото на управление на същите. На Областна администрация- Кърджали са изпратени необходимите за това документи.

По инициатива на изпълняващия функциите административен ръководител – председател на Районен съд – Ардино през 2019 г. съдия Валентин Петров, в края на същата година, по предложение на ръководството на Община Ардино до ВСС и след дадено съгласие, сградата на съда е включена в проект „Красива България“ към МТСП, мярка М01 „Подобряване на обществената среда в населените места“: Подмяна на съществуваща стара дървена дограма и замяната й с ПВС такава от висок топлоизолационен клас, цялостно външно саниране на сградата на РС-Ардино чрез поставяне на топлоизолация и измазване, подмяна или поставяне на улуци, подмяна или боядисване на дървени части на стрехите, нова фасада – сграда, вход, подмяна на отоплителен агрегат на сградата и преминаването от отопление на дърва и въглища, на пелети, с цел намаляване на разходите за отопление, основен ремонт на единствения към момента санитарен възел в съда, обособяване и изграждане на втори такъв на втория етаж на сградата, цялостна подмяна на подовата настилка в съдебната зала и съдебните кабинети на трети етаж от сградата, боядисване на вътрешни помещения и др., на обща стойност на проекта 78 286 лв.

През 2019 г. по предложение на и.ф. Председател на РС-Ардино и след решение на Пленума на ВСС, за извършване на текущ ремонт на стълбище и парапети и боядисване на общи вътрешни части на сградата на съда, са били отпуснати средства в размер на 11 300 лв., което съобразно указанията на Пленума на ВСС е следвало да се усвоят през 2020 г. Въпреки създалата се пандемична обстановка в страната от началото на м. март 2020 г., продължила до края на отчетната календарна година, ограниченията за достъп на граждани до сградите на съдилищата, трудностите във връзка с правораздаването и административната дейност в съда, след обявяването на обществена поръчка, същият е приключил. Това е довело до коренната съвременна промяна, както на външната визия, енергийната ефективност на сградата, така и до създаване на по-нормална работна среда за магистратите и съдебните служители от съда и от прокуратурата. Преместено е охранителното помещение (Кабина) на служителите от ОЗ „Охрана“ – Кърджали, която до средата на 2020 г. се е намирала на втори етаж на сградата, което функционално не е позволявало пряк контрол на достъпа на лица до съдебната палата, непосредствено от нейния централен вход. Помещението за осъществяване на контрол на всички лица, влизащи в сградата на съда, е преместено непосредствено до централния вход, с увеличено пространство за служителите от ОЗ „Охрана“-Кърджали.

През 2020 г. са закупени 13 бр. антибактерицидни UV-C лампи, които са поставени в съдебната зала, всички служебни помещения, ползвани от магистрати и служебни служители, в Службата по вписванията и общите части на сградата, които след издадените съответни административни актове на председателя на съда в тази насока, както и насока на спазване на въведените противоепидемични мерки, се използват, с цел недопускане, намаляване или елиминиране на риска от заразяване с COVID-19, в сградата на съда, паралелно с постоянната, периодична цялостна дезинфекция на вътрешните пространства на сградата, поставените на всички места средства за дезинфекция, указателни табели и др.

В доклада на Районен съд – Ардино е поставен проблемът за непригодност на сградата за хора в неравностойно положение, тъй като всички помещения – съдебна зала и служебни помещения, в които се извършва административно обслужване на гражданите, се намират на трети или на втори етаж на съда. След отправено предложение от Пленума на ВСС, за 2021 г., е планирано проектиране и изграждане на външен асансьор за лица в затруднено положение до нормален достъп до правосъдие, както и цялостен ремонт на архива на съдебните дела, и увеличаване на неговия обем, а също така, и отправяне на ново искане до комисия ПКИТ при ВСС, за отпускане на средства за изграждането на информационна система с видеодисплей и озвучителна система на съдебната зала на РС- Ардино.

Като проблем, поставян и в предишни доклади, е посочен този за недостатъчния брой на работните помещения за съдебните служители, както и че помещението, в което се помещава съдебния архив е изключително малко и нефункционално от една страна, а от друга – не отговаря на изискванията за пожарна безопасност и на изискванията на сигурност по ЗЗКИ, като в тази насока са планирани действия през 2021 г.

Също така, както и в предходните отчетни доклади е отразявано, че електрическата инсталацията и централната ВиК инсталация, са много стари.

**ІХ. ИНФОРМАЦИОННО ОСИГУРЯВАНЕ**

Всяко работно място във всеки един районен съд от съдебния район е оборудван с компютърна фигурация с необходимия софтуер. Във всеки съд е изградена локална компютърна мрежа, която позволява обмен на информация между съдиите и служителите, в това число и уведомяване на целия състав на съда за промени в нормативната уредба, промени в съществуващите вътрешни правила, задължителни указания и др.

Районните съдилища работят с деловодна система САС „Съдебно деловодство” на „Информационно обслужване” АД.

В Районен съд – Кърджали се използва програмен продукт - модул „Съдебен призовкар“ към САС „Съдебно деловодство” на „Информационно обслужване“ АД- Варна.

В съдебно-изпълнителните служби на районните съдилища функционира деловодна програма „JES”, разработена и поддържана от ЕТ „Темида- 2000- Еди Чакъров”.

В Бюрата за съдимост на съдилищата е внедрена Национална информационна система CSCS (АИС „Бюра съдимост”), която позволява ускорен информационен обмен между районните съдилища относно искания за издаване на свидетелства и справки за съдимост за лица, родени на територията на други районни съдилища.

Главните счетоводители използват счетоводна програма “Бизнес процесор WEB – Конто”, както и програма за работни заплати „Омекс - 2000”. Съдиите и съдебните служители използват правно-информационна система „АПИС”.

В съдилищата от системен администратор или оправомощен служител се извършват справки чрез отдалечен достъп до НБД „Население”, както и за актуални трудови договори и осигуряване на лицата по гражданските дела.

Осигурени са квалифицирани електронни подписи на всички съдии и съдебни служители за работа с ЦСРД, ЕИСС, и за осъществяване на необходимия за работата по делата отдалечен достъп.

В съдебните зали на съдилищата се използват системи за аудио запис за за извършване на звукозапис на съдебните заседания, с изключение на Районен съд – Ардино.

В края на 2020 г. страниците на съдилищата успешно са мигрирали в ЕПЕП, и са уеднаквени по своето съдържание и интерфейс. Ежедневно се публикуват съдебните актове, при стриктно спазване изискванията на ЗЛД и ЗЗКИ, след обезличаване на съответните данни.

Разпределението на постъпващите в районните съдилища дела по съдиите докладчици се извършва чрез Централизираната система за разпределение на делата, предоставена от ВСС. Внедрена е и Системата за изчисляване на натовареността на съдиите (СИНС), разработена от „Смарт Систем 2010“ ЕООД.

В периода 10 – 25 август 2020 г. в районните съдилища поетапно е въведена в експлоатация Единната информационна система на съдилищата (ЕИСС), работата с която беше спряна с Решение на Пленума на ВСС, считано от 18.09.2020 г. до 10.12.2020 г., с изключение на съдилищата, които желаят да продължат работата със системата. В съдебния район, работата с ЕИСС е продължил единствено Районен съд – Крумовград. Предстои работата с ЕИСС в останалите районни съдилища да бъде възобновена на 01.04.2021 г.

През 2020 г. на **Районен съд – Кърджали** са предоставени безвъзмездно от ВСС 9 бр. компютри, 9 бр. монитори и 1 бр. рутер. Закупена е и нова техника: 1 бр. цифрова многофункционална копирна машина за нуждите на „Наказателно деловодство“ в размер на 7980 лв., с което с постигната по-голяма ефективност и бързина в работата на службата; 1 бр. лаптоп с лицензиран софтуер Microsoft Windows Pro 10 на стойност 898 лв., който се използва при провеждане на съдебни заседания от разстояние чрез електронна видеовръзка и за предявяване на веществени доказателства; 2 бр. звукозаписни системи за две съдебни зали на обща стойност 1881 лв., с което се подмени остарялата техника.

През 2020 г. в **Районен съд – Момчилград** са закупени 2 бр. мултифункционални устройства, позволяващи разпечатване, копиране и сканиране на документи, както и нова звукозаписна система за съдебната зала. От ВСС са доставени 10 бр. компютърни конфигурации, които ведно с доставения през 2019 г. сървър и съответния софтуер към него, са въведени в експлоатация, са довели до повишаване бързината и качеството в техническата дейност на съда, респ. в административната и правораздавателната работа на съда.

През 2020 г. в **Районен съд – Ардино,** във връзка с внедряването на Единна информационна система на съдилищата (ЕИСС), са доставени от Висш съдебен съвет 4 бр. компютърни конфигурации, а от Информационно обслужване АД 1 бр. рутер.

**Х. КОМУНИКАЦИОННА СТРАТЕГИЯ 2014 Г. – 2020 Г. НА СЪДЕБНАТА ВЛАСТ. ОТЧЕТ. ПЛАН ЗА ДЕЙСТВИЕ.**

През 2020 г. Районен съд – Кърджали за пета поредна година участва в Образователната програма „Съдебна власт-информиран избор и гражданско доверие. Отворени съдилища и прокуратури“. Поради обявеното извънредно и извънредно епидемично положение, е осъществена една среща на 20.02.2020 г., при която съдия Дарина Байданова пред десетокласници от СУ „П.Р. Славейков“ е изнесла лекция на тема „Права и задължения на непълнолетните. Съдебни процедури с участието на непълнолетни“. С оглед обявеното извънредно положение, а впоследствие и извънредна епидемична обстановка планираните мероприятия са отложени за неопределено време.

В Районен съд – Момчилград, Районен съд – Крумовград и Районен съд – Ардино не са провеждани дни на отворените врати, поради въведената извънредна епидемиологична обстановка.

Приложен към настоящия Доклад е обобщения Отчет за изпълнението на Плана за действие за 2020 г.

**ОБЩИ ИЗВОДИ**

От така представения отчетен доклад за прилагането на закона и дейността на Окръжен съд – Кърджали и четирите районни съдилища от съдебния район на окръжния съд през 2020 г., преминала под знака на пандемията COVID-19 и произтичащите от нея здравни, организационни, комуникационни и процесуални препятствия и затруднения в работата, се налага извода, че от съдиите и съдебните служители на съдилищата е запазено високото качество на правораздаването и на административното обслужване. Преодоляването на предизвикателствата през годината се дължи на създадената добра организация в съдилищата, на отличната професионална подготовка и отговорно отношение на магистратите към правосъдната дейност, при отчитане съществения принос на съдебните служители, които с проявената от тях всеотдайност и отговорност при изпълнение на служебните им задължения, допринасят за всички постигнати добри резултати.

град Кърджали

26.02.2020 г.

**ПРЕДСЕДАТЕЛ НА**

**ОКРЪЖЕН СЪД – КЪРДЖАЛИ:**

(**В. КАШИКОВА)**

**ПРИЛОЖЕНИЕ:**

1. Приложение № 1 – “ Отчет за работата на Окръжен съд – Кърджали през 2020 г.” – 3 екз.;

2. Приложение № 2 – Справка за резултатите от работата на всеки съдия от Окръжния съд през 2020 г.;

3. Приложение № 3 – “Отчет за работата на Районен съд – Обобщен за всички районни съдилища от Кърджалийския съдебен район през 2020 г.”, ведно с приложените към него копия на отчети за работата на РС – Кърджали, РС – Момчилград, РС – Крумовград и РС – Ардино през 2020 г.;

4. „Отчет по наказателни дела І-ва инстанция на Окръжен съд – Кърджали за 2020 г.”;

5. „Отчет по наказателни дела ІІ-ра инстанция на Окръжен съд – Кърджали за 2020 г.”;

6. „Отчет по граждански и търговски дела І-ва инстанция на Окръжен съд – Кърджали за 2020 г.”;

7. „Отчет по гражданските дела ІІ-ра инстанция на Окръжен съд – Кърджали за 2020 г.”;

8. „Справка за дейността на съдиите в Окръжен съд – Кърджали за 2020 г. (граждански и търговски дела)”;

9. „Справка за дейността на съдиите в Окръжен съд – Кърджали за 2020 г. (наказателни дела)”;

10. „Справка за резултатите от върнати, обжалвани и протестирани наказателни дела на съдиите от Окръжен съд – Кърджали за 12-те месеца на 2020 г.”

11. „Справка за резултатите от върнати, обжалвани и протестирани граждански дела на съдиите от Окръжен съд – Кърджали за 12-те месеца на 2020 г.”

12. Обобщен отчет по изпълнението на Плана за действие на окръжния съд и районните съдилища от съдебния район на Окръжен съд – Кърджали за 2020 г.;

13. Обобщение на основните дейности за изпълнение, заложени в Плановете за действие по изпълнението на Комуникационната стратегия за ОС и РС от съдебния район на Окръжен съд – Кърджали за 2020 г.;

14. Обобщен отчет – изпълнение за 2020 година – индикатори – съдебен район Окръжен съд – Кърджали.